title: 2011/397/ΕΕ: Απόφαση της Ευρωπαϊκής Κεντρικής Τράπεζας, της 21ης Ιουνίου 2011 , σχετικά με τις διαδικασίες χορήγησης περιβαλλοντικής πιστοποίησης και πιστοποίησης υγείας και ασφάλειας για την παραγωγή τραπεζογραμματίων ευρώ (ΕΚΤ/2011/8)

text:
               5.7.2011

               EL

               Επίσημη Εφημερίδα της Ευρωπαϊκής Ένωσης

               L 176/52

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 21ης Ιουνίου 2011
   σχετικά με τις διαδικασίες χορήγησης περιβαλλοντικής πιστοποίησης και πιστοποίησης υγείας και ασφάλειας για την παραγωγή τραπεζογραμματίων ευρώ
   (ΕΚΤ/2011/8)
   (2011/397/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 128 παράγραφος 1,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, και ιδίως το άρθρο 16,
   Εκτιμώντας τα ακόλουθα:

               (1)

               Το άρθρο 128 παράγραφος 1 της Συνθήκης και το άρθρο 16 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ») προβλέπουν ότι η Ευρωπαϊκή Κεντρική Τράπεζα (ΕΚΤ) έχει το αποκλειστικό δικαίωμα να επιτρέπει την έκδοση τραπεζογραμματίων ευρώ εντός της Ένωσης. Το εν λόγω δικαίωμα περιλαμβάνει και την αρμοδιότητα λήψης μέτρων για τη διαφύλαξη του κύρους των τραπεζογραμματίων ευρώ ως μέσου πληρωμών.

               (2)

               Η περιβαλλοντική πολιτική της Ένωσης στηρίζεται στην αρχή της περιβαλλοντικής ολοκλήρωσης, όπως αυτή καθορίζεται στο άρθρο 11 της Συνθήκης, σύμφωνα με το οποίο οι απαιτήσεις της περιβαλλοντικής προστασίας πρέπει να ενταχθούν στον καθορισμό και την εφαρμογή των πολιτικών και δράσεων της Ένωσης, ιδίως προκειμένου να προωθηθεί η αειφόρος ανάπτυξη. Με γνώμονα την αρχή αυτή, το Ευρωσύστημα προωθεί την ορθή περιβαλλοντική διαχείριση με βάση τη σειρά προτύπων ISO 14000.

               (3)

               Σύμφωνα με το άρθρο 9 της Συνθήκης, κατά τον καθορισμό και την εφαρμογή των πολιτικών και δράσεών της, η Ένωση συνεκτιμά τις απαιτήσεις που συνδέονται, μεταξύ άλλων, με την προστασία της ανθρώπινης υγείας. Λαμβανομένης υπόψη της ως άνω αρχής, η αποφυγή και η μείωση τυχόν κινδύνων για την υγεία και την ασφάλεια του κοινωνικού συνόλου και των εργαζομένων που απασχολούνται στην παραγωγή τραπεζογραμματίων ευρώ ή πρώτων υλών τραπεζογραμματίων ευρώ έχει θεμελιώδη σημασία για το Ευρωσύστημα. Το Ευρωσύστημα υποστηρίζει την ορθή διαχείριση της υγείας και της ασφάλειας σύμφωνα με τις πολιτικές του Ευρωπαϊκού Οργανισμού για την Ασφάλεια και την Υγεία στην Εργασία (1) και τη σειρά προτύπων OHSAS 18000.

               (4)

               Για τους λόγους αυτούς θα πρέπει να θεσπιστούν διαδικασίες χορήγησης περιβαλλοντικής πιστοποίησης και πιστοποίησης υγείας και ασφάλειας, προκειμένου να διασφαλίζεται ότι μόνον οι φορείς παραγωγής που πληρούν τις ελάχιστες περιβαλλοντικές απαιτήσεις και τις απαιτήσεις υγείας και ασφάλειας πιστοποιούνται για τη διεξαγωγή δραστηριοτήτων παραγωγής τραπεζογραμματίων ευρώ.

               (5)

               Προκειμένου να παρακολουθεί όσο το δυνατόν πιο στενά τις περιβαλλοντικές επιδόσεις των πιστοποιημένων φορέων παραγωγής τραπεζογραμματίων ευρώ και πρώτων υλών τραπεζογραμματίων ευρώ, καθώς και τις επιδόσεις τους στους τομείς της υγείας και της ασφάλειας, η ΕΚΤ πρέπει να συλλέγει τακτικά από τους ως άνω φορείς στοιχεία σχετικά με τις επιπτώσεις της παραγωγής τους στο περιβάλλον, την υγεία και την ασφάλεια,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΤΜΗΜΑ I

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   α)   «ΕθνΚΤ»: η εθνική κεντρική τράπεζα κράτους μέλους με νόμισμα το ευρώ·
   β)   «πρώτες ύλες τραπεζογραμματίων ευρώ»: το χαρτί, η μελάνη, το αλουμίνιο και το νήμα που χρησιμοποιούνται για την παραγωγή τραπεζογραμματίων ευρώ·
   γ)   «μονάδα παραγωγής»: κάθε εγκατάσταση την οποία χρησιμοποιεί ή επιθυμεί να χρησιμοποιεί ορισμένος φορέας παραγωγής για την παραγωγή τραπεζογραμματίων ευρώ ή πρώτων υλών τραπεζογραμματίων ευρώ·
   δ)   «φορέας παραγωγής»: κάθε φορέας που μετέχει ή επιθυμεί να μετέχει σε δραστηριότητα παραγωγής τραπεζογραμματίων ευρώ·
   ε)   «περιβαλλοντική πιστοποίηση»: το καθεστώς, το περιεχόμενο του οποίου καθορίζεται στο άρθρο 3, το οποίο αποδίδει η ΕΚΤ σε ορισμένο φορέα παραγωγής βεβαιώνοντας ότι η δραστηριότητα παραγωγής τραπεζογραμματίων ευρώ που ασκεί πληροί τις απαιτήσεις της ενότητας ΙΙ·
   στ)   «πιστοποίηση υγείας και ασφάλειας»: το καθεστώς, το περιεχόμενο του οποίου καθορίζεται στο άρθρο 4, το οποίο αποδίδει η ΕΚΤ σε ορισμένο φορέα παραγωγής βεβαιώνοντας ότι η δραστηριότητα παραγωγής τραπεζογραμματίων ευρώ που ασκεί πληροί τις απαιτήσεις της ενότητας ΙΙΙ·
   ζ)   «πιστοποιημένος φορέας παραγωγής»: φορέας ο οποίος έχει λάβει περιβαλλοντική πιστοποίηση και πιστοποίηση υγείας και ασφάλειας·
   η)   «αρχή πιστοποίησης»: ανεξάρτητη αρχή πιστοποίησης που αξιολογεί τα συστήματα περιβαλλοντικής διαχείρισης και διαχείρισης υγείας και ασφάλειας των φορέων παραγωγής και είναι εξουσιοδοτημένη να πιστοποιεί ότι οι τελευταίοι πληρούν τις απαιτήσεις της σειράς προτύπων ISO 14000 ή OHSAS 18000·
   θ)   «δραστηριότητα παραγωγής τραπεζογραμματίων ευρώ»: η παραγωγή τραπεζογραμματίων ευρώ ή πρώτων υλών τραπεζογραμματίων ευρώ·
   ι)   «εργάσιμη για την ΕΚΤ ημέρα»: οποιαδήποτε ημέρα από τη Δευτέρα έως την Παρασκευή, εκτός των δημόσιων αργιών της ΕΚΤ·
   ια)   «κατασκευή εκτυπωτικών πλακών»: η παραγωγή εκτυπωτικών πλακών για τις τεχνολογίες εκτύπωσης offset ή χαλκογραφικής εκτύπωσης που χρησιμοποιούνται για την παραγωγή τραπεζογραμματίων ευρώ·
   ιβ)   «μεμονωμένη παραγωγή»: παραγωγή αποτελούμενη από περισσότερες παρτίδες τραπεζογραμματίων ευρώ, οι οποίες παράγονται με βάση τις ίδιες πρώτες ύλες που παρέχουν οι ίδιοι προμηθευτές, κατά τρόπο ώστε η σύνθεση να παραμένει ομοιογενής, χωρίς να εισάγονται νέες ουσίες ούτε οι ίδιες ουσίες με διακυμάνσεις της συγκέντρωσης άνω του ορίου, σύμφωνα με όσα καθορίζει χωριστά η ΕΚΤ.
   Άρθρο 2
   Γενικές αρχές
   1.   Οι φορείς παραγωγής μπορεί να διεξάγουν ορισμένη δραστηριότητα παραγωγής τραπεζογραμματίων ευρώ μόνον εφόσον λάβουν από την ΕΚΤ περιβαλλοντική πιστοποίηση και πιστοποίηση υγείας και ασφάλειας για την εν λόγω δραστηριότητα.
   2.   Οι προϋποθέσεις που θέτει η ΕΚΤ όσον αφορά την περιβαλλοντική πιστοποίηση και την πιστοποίηση υγείας και ασφάλειας αποτελούν ελάχιστες προϋποθέσεις. Ενώ οι φορείς παραγωγής μπορούν να υιοθετούν και να εφαρμόζουν αυστηρότερα περιβαλλοντικά πρότυπα ή/και πρότυπα υγείας και ασφάλειας, η ΕΚΤ αξιολογεί μόνο την τήρηση των προϋποθέσεων της παρούσας απόφασης από τους φορείς παραγωγής.
   3.   Η εκτελεστική επιτροπή είναι αρμόδια να λαμβάνει κάθε απόφαση σχετικά με την περιβαλλοντική πιστοποίηση και την πιστοποίηση υγείας και ασφάλειας των φορέων παραγωγής, λαμβάνοντας υπόψη τις απόψεις της επιτροπής τραπεζογραμματίων (BANCO), και ενημερώνει σχετικά το διοικητικό συμβούλιο.
   4.   Οι πιστοποιημένοι φορείς παραγωγής μπορούν να διεξάγουν ορισμένη δραστηριότητα παραγωγής τραπεζογραμματίων ευρώ μόνο στις μονάδες παραγωγής για τις οποίες έχουν λάβει: α) περιβαλλοντική πιστοποίηση και β) πιστοποίηση υγείας και ασφάλειας, με την επιφύλαξη και άλλης τυχόν πιστοποίησης που χορηγείται με άλλη νομική πράξη της ΕΚΤ.
   5.   Έξοδα και συναφείς ζημίες που υφίσταται ο φορέας παραγωγής σε σχέση με την εφαρμογή της παρούσας απόφασης βαρύνουν τον ίδιο.
   6.   Η ΕΚΤ καθορίζει χωριστά τις τεχνικές λεπτομέρειες των προϋποθέσεων που πρέπει να πληρούν οι φορείς παραγωγής, προκειμένου να λάβουν περιβαλλοντική πιστοποίηση και πιστοποίηση υγείας και ασφάλειας.
   Άρθρο 3
   Περιβαλλοντική πιστοποίηση
   1.   Για την πιστοποίηση με βάση τη σειρά προτύπων ISO 14000 όσον αφορά τα συστήματα περιβαλλοντικής διαχείρισης τηρείται η διαδικασία που καθορίζεται στην ενότητα II. Οι φορείς παραγωγής μπορούν να διεξάγουν ορισμένη δραστηριότητα παραγωγής τραπεζογραμματίων ευρώ μόνον εφόσον έχουν λάβει από την ΕΚΤ περιβαλλοντική πιστοποίηση για τη συγκεκριμένη δραστηριότητα.
   2.   Οι φορείς παραγωγής μπορούν να λάβουν περιβαλλοντική πιστοποίηση για ορισμένη δραστηριότητα παραγωγής τραπεζογραμματίων ευρώ εφόσον ικανοποιούν σωρευτικά τις ακόλουθες προϋποθέσεις:

               α)

               πληρούν πρότυπο ISO 14001 σε συγκεκριμένη μονάδα παραγωγής και για συγκεκριμένη δραστηριότητα παραγωγής τραπεζογραμματίων ευρώ, η δε αρχή πιστοποίησης έχει εκδώσει πιστοποιητικό για τον σκοπό αυτόν·

               β)

               εφόσον είναι εκτυπωτικά ιδρύματα, η μονάδα παραγωγής τους είναι εγκατεστημένη σε κράτος μέλος·

               γ)

               εφόσον δεν είναι εκτυπωτικά ιδρύματα, η μονάδα παραγωγής τους είναι εγκατεστημένη σε κράτος μέλος ή σε κράτος μέλος της Ευρωπαϊκής Ζώνης Ελευθέρων Συναλλαγών.

         3.   Κατά περίπτωση, η εκτελεστική επιτροπή μπορεί να χορηγεί εξαιρέσεις όσον αφορά την προϋπόθεση της παραγράφου 2 στοιχεία β) και γ) σχετικά με την εγκατάσταση, λαμβάνοντας υπόψη τις απόψεις της επιτροπής τραπεζογραμματίων. Κάθε τέτοια απόφαση κοινοποιείται αμελλητί στο διοικητικό συμβούλιο, η δε εκτελεστική επιτροπή συμμορφώνεται με κάθε απόφαση του διοικητικού συμβουλίου που αφορά το ζήτημα αυτό.
   4.   Η περιβαλλοντική πιστοποίηση χορηγείται στους φορείς παραγωγής για τρία χρόνια, με την επιφύλαξη τυχόν απόφασης που λαμβάνεται σύμφωνα με τα άρθρα 13 ή 14.
   5.   Προκειμένου φορείς παραγωγής που έχουν λάβει περιβαλλοντική πιστοποίηση να αναθέτουν την παραγωγή τραπεζογραμματίων ευρώ ή πρώτων υλών τραπεζογραμματίων ευρώ σε άλλη μονάδα παραγωγής ή σε τρίτους, περιλαμβανομένων των θυγατρικών τους και των συνδεδεμένων με αυτούς εταιρειών, απαιτείται η προηγούμενη έγγραφη συγκατάθεση της ΕΚΤ.
   Άρθρο 4
   Πιστοποίηση υγείας και ασφάλειας
   1.   Για την πιστοποίηση με βάση το πρότυπο OHSAS 18001 σχετικά με τα συστήματα διαχείρισης υγείας και ασφάλειας τηρείται η διαδικασία που καθορίζεται στην ενότητα III. Οι φορείς παραγωγής μπορούν να διεξάγουν ορισμένη δραστηριότητα παραγωγής τραπεζογραμματίων ευρώ μόνον εφόσον έχουν λάβει από την ΕΚΤ πιστοποίηση υγείας και ασφάλειας για τη συγκεκριμένη δραστηριότητα.
   2.   Οι φορείς παραγωγής μπορούν να λάβουν πιστοποίηση υγείας και ασφάλειας για ορισμένη δραστηριότητα παραγωγής τραπεζογραμματίων ευρώ εφόσον ικανοποιούν σωρευτικά τις ακόλουθες προϋποθέσεις:

               α)

               πληρούν το πρότυπο OHSAS 18001 σε συγκεκριμένη μονάδα παραγωγής και για συγκεκριμένη δραστηριότητα παραγωγής τραπεζογραμματίων ευρώ, η δε αρχή πιστοποίησης έχει εκδώσει πιστοποιητικό για τον σκοπό αυτό·

               β)

               εφόσον είναι εκτυπωτικά ιδρύματα, η μονάδα παραγωγής τους είναι εγκατεστημένη σε κράτος μέλος·

               γ)

               εφόσον δεν είναι εκτυπωτικά ιδρύματα, η μονάδα παραγωγής τους είναι εγκατεστημένη σε κράτος μέλος ή σε κράτος μέλος της Ευρωπαϊκής Ζώνης Ελευθέρων Συναλλαγών.

         3.   Κατά περίπτωση, η εκτελεστική επιτροπή μπορεί να χορηγεί εξαιρέσεις όσον αφορά την προϋπόθεση της παραγράφου 2 στοιχεία β) και γ) σχετικά με την εγκατάσταση, λαμβάνοντας υπόψη τις απόψεις της επιτροπής τραπεζογραμματίων. Κάθε τέτοια απόφαση κοινοποιείται αμελλητί στο διοικητικό συμβούλιο, η δε εκτελεστική επιτροπή συμμορφώνεται με κάθε απόφαση του διοικητικού συμβουλίου που αφορά το ζήτημα αυτό.
   4.   Η πιστοποίηση υγείας και ασφάλειας χορηγείται στους φορείς παραγωγής για τρία χρόνια, με την επιφύλαξη τυχόν απόφασης που λαμβάνεται σύμφωνα με τα άρθρα 13 ή 14.
   5.   Προκειμένου φορείς παραγωγής που έχουν λάβει πιστοποίηση υγείας και ασφάλειας να αναθέτουν την παραγωγή τραπεζογραμματίων ευρώ ή πρώτων υλών τραπεζογραμματίων ευρώ σε άλλη μονάδα παραγωγής ή σε τρίτους, περιλαμβανομένων των θυγατρικών τους και των συνδεδεμένων με αυτούς εταιρειών, απαιτείται η προηγούμενη έγγραφη συγκατάθεση της ΕΚΤ.
   ΕΝΟΤΗΤΑ II

      ΔΙΑΔΙΚΑΣΙΑ ΧΟΡΗΓΗΣΗΣ ΠΕΡΙΒΑΛΛΟΝΤΙΚΗΣ ΠΙΣΤΟΠΟΙΗΣΗΣ

   Άρθρο 5
   Αίτημα για κίνηση της διαδικασίας
   1.   Φορέας παραγωγής που επιθυμεί να διεξαγάγει ορισμένη δραστηριότητα παραγωγής τραπεζογραμματίων ευρώ υποβάλλει εγγράφως στην ΕΚΤ αίτημα για κίνηση της διαδικασίας χορήγησης περιβαλλοντικής πιστοποίησης. Το εν λόγω αίτημα περιλαμβάνει σωρευτικά:

               α)

               προσδιορισμό της μονάδας παραγωγής και του τόπου εγκατάστασής της·

               β)

               πιστοποιητικό ISO 14001 για τη συγκεκριμένη μονάδα·

               γ)

               περίληψη της τελευταίας ετήσιας έκθεσης ελέγχου που εκδίδει η αρχή πιστοποίησης, η οποία συντάσσεται στην αγγλική γλώσσα·

               δ)

               ετήσια έκθεση στην οποία περιγράφεται η απόδοση του εσωτερικού του συστήματος περιβαλλοντικής διαχείρισης, η οποία συντάσσεται στην αγγλική γλώσσα με βάση υπόδειγμα που παρέχει η ΕΚΤ.

         2.   Η ΕΚΤ ελέγχει την πληρότητα των εγγράφων που προσκομίζει ο φορέας παραγωγής με το αίτημά του για κίνηση της διαδικασίας και τον ενημερώνει για το αποτέλεσμα της αξιολόγησης εντός τριάντα (30) εργάσιμων για την ΕΚΤ ημερών από την ημερομηνία παραλαβής του σχετικού αιτήματος. Η ΕΚΤ μπορεί να παρατείνει άπαξ την προθεσμία αυτή, ειδοποιώντας εγγράφως τον φορέα παραγωγής. Κατά τη διενέργεια της ως άνω αξιολόγησης η ΕΚΤ μπορεί να ζητήσει συμπληρωματικές πληροφορίες από τον φορέα παραγωγής όσον αφορά τις απαιτήσεις της παραγράφου 1. Στην περίπτωση που η ΕΚΤ ζητήσει συμπληρωματικές πληροφορίες, ενημερώνει τον εν λόγω φορέα σχετικά με το αποτέλεσμα της αξιολόγησης εντός είκοσι (20) εργάσιμων για την ΕΚΤ ημερών από την παραλαβή των συμπληρωματικών πληροφοριών.
   3.   Η ΕΚΤ απορρίπτει το αίτημα για κίνηση της διαδικασίας και ενημερώνει εγγράφως τον φορέα παραγωγής σχετικά με την απορριπτική απόφαση και την αιτιολογική της βάση εντός των προθεσμιών της παραγράφου 2, εάν:

               α)

               ο φορέας παραγωγής αδυνατεί να παράσχει τις πληροφορίες που απαιτούνται βάσει της παραγράφου 1·

               γ)

               ο φορέας παραγωγής αδυνατεί να παράσχει τυχόν συμπληρωματικές πληροφορίες που ζητεί η ΕΚΤ βάσει της παραγράφου 2, εντός εύλογης προθεσμίας που συμφωνείται από κοινού·

               γ)

               η περιβαλλοντική πιστοποίηση του φορέα παραγωγής έχει ανακληθεί και δεν έχει παρέλθει η περίοδος εντός της οποίας απαγορεύεται η εκ νέου υποβολή αιτήματος κατά τους όρους της απόφασης περί ανάκλησης·

               δ)

               ο τόπος εγκατάστασης της μονάδας παραγωγής δεν πληροί τις προϋποθέσεις του άρθρου 3 παράγραφος 2 στοιχείο β) ή γ).

         Άρθρο 6
   Περιβαλλοντική πιστοποίηση
   1.   Σε περίπτωση θετικής αξιολόγησης από την ΕΚΤ του αιτήματος για κίνηση της διαδικασίας σύμφωνα με το άρθρο 5 παράγραφος 2, χορηγείται στον φορέα παραγωγής περιβαλλοντική πιστοποίηση.
   2.   Η απόφαση με την οποία η ΕΚΤ χορηγεί στον φορέα παραγωγής περιβαλλοντική πιστοποίηση προσδιορίζει με σαφήνεια:

               α)

               το όνομα/την επωνυμία του φορέα παραγωγής·

               β)

               τη μονάδα παραγωγής για την οποία χορηγείται η περιβαλλοντική πιστοποίηση και την ακριβή διεύθυνσή της·

               γ)

               την ημερομηνία λήξης της ισχύος της περιβαλλοντικής πιστοποίησης·

               δ)

               τυχόν ειδικότερους όρους όσον αφορά τα ως άνω στοιχεία β) και γ).

         3.   Η περιβαλλοντική πιστοποίηση χορηγείται στον φορέα παραγωγής για περίοδο τριών ετών, η οποία μπορεί να ανανεωθεί. Εφόσον πριν από τη λήξη ισχύος της περιβαλλοντικής του πιστοποίησης ο φορέας παραγωγής υποβάλει εκ νέου αίτημα για χορήγηση τέτοιας πιστοποίησης, η περιβαλλοντική του πιστοποίηση παραμένει σε ισχύ έως ότου η ΕΚΤ λάβει απόφαση σύμφωνα με την παράγραφο 1.
   4.   Εάν η ΕΚΤ απορρίψει το αίτημα χορήγησης περιβαλλοντικής πιστοποίησης, ο φορέας παραγωγής μπορεί να κινήσει την προβλεπόμενη στο άρθρο 15 διαδικασία ελέγχου.
   ΕΝΟΤΗΤΑ III

      ΔΙΑΔΙΚΑΣΙΑ ΧΟΡΗΓΗΣΗΣ ΠΙΣΤΟΠΟΙΗΣΗΣ ΥΓΕΙΑΣ ΚΑΙ ΑΣΦΑΛΕΙΑΣ

   Άρθρο 7
   Αίτημα για κίνηση της διαδικασίας
   1.   Φορέας παραγωγής που επιθυμεί να διεξαγάγει ορισμένη δραστηριότητα παραγωγής τραπεζογραμματίων ευρώ υποβάλλει εγγράφως στην ΕΚΤ αίτημα για κίνηση της διαδικασίας χορήγησης πιστοποίησης υγείας και ασφάλειας. Το εν λόγω αίτημα περιλαμβάνει σωρευτικά:

               α)

               προσδιορισμό της μονάδας παραγωγής και του τόπου εγκατάστασής της·

               β)

               αντίγραφο του πιστοποιητικού OHSAS 18001 για τη συγκεκριμένη μονάδα·

               γ)

               περίληψη στην αγγλική γλώσσα της τελευταίας ετήσιας έκθεσης ελέγχου που εκδίδει η αρχή πιστοποίησης·

               δ)

               ετήσια έκθεση στην οποία περιγράφεται η απόδοση του εσωτερικού του συστήματος διαχείρισης υγείας και ασφάλειας, η οποία συντάσσεται στην αγγλική γλώσσα με βάση υπόδειγμα που παρέχει η ΕΚΤ.

         2.   Η ΕΚΤ ελέγχει την πληρότητα των εγγράφων που προσκομίζει ο φορέας παραγωγής με το αίτημά του για κίνηση της διαδικασίας και τον ενημερώνει για το αποτέλεσμα της αξιολόγησης εντός τριάντα (30) εργάσιμων για την ΕΚΤ ημερών από την ημερομηνία παραλαβής του σχετικού αιτήματος. Η ΕΚΤ μπορεί να παρατείνει άπαξ την προθεσμία αυτή, ειδοποιώντας εγγράφως τον φορέα παραγωγής. Κατά τη διενέργεια της ως άνω αξιολόγησης η ΕΚΤ μπορεί να ζητήσει συμπληρωματικές πληροφορίες από τον φορέα παραγωγής όσον αφορά τις απαιτήσεις της παραγράφου 1. Εφόσον η ΕΚΤ ζητήσει συμπληρωματικές πληροφορίες, ενημερώνει τον εν λόγω φορέα σχετικά με το αποτέλεσμα της αξιολόγησης εντός είκοσι (20) εργάσιμων για την ΕΚΤ ημερών από την περιέλευση των συμπληρωματικών πληροφοριών στην ίδια.
   3.   Η ΕΚΤ απορρίπτει το αίτημα για κίνηση της διαδικασίας και ενημερώνει εγγράφως τον φορέα παραγωγής σχετικά με την απορριπτική απόφαση και την αιτιολογική της βάση εντός των προθεσμιών της παραγράφου 2, εάν:

               α)

               ο φορέας παραγωγής αδυνατεί να παράσχει τις πληροφορίες που απαιτούνται βάσει της παραγράφου 1·

               γ)

               ο φορέας παραγωγής αδυνατεί να παράσχει τυχόν συμπληρωματικές πληροφορίες που ζητεί η ΕΚΤ βάσει της παραγράφου 2 εντός εύλογης προθεσμίας που συμφωνείται από κοινού·

               γ)

               η πιστοποίηση υγείας και ασφάλειας του φορέα παραγωγής έχει ανακληθεί και δεν έχει παρέλθει η περίοδος εντός της οποίας απαγορεύεται η εκ νέου υποβολή αιτήματος κατά τους όρους της απόφασης περί ανάκλησης·

               δ)

               ο τόπος εγκατάστασης της μονάδας παραγωγής δεν πληροί τις προϋποθέσεις του άρθρου 4 παράγραφος 2 στοιχείο β) ή γ).

         Άρθρο 8
   Πιστοποίηση υγείας και ασφάλειας
   1.   Σε περίπτωση θετικής αξιολόγησης από την ΕΚΤ του αιτήματος για κίνηση της διαδικασίας σύμφωνα με το άρθρο 7 παράγραφος 2, χορηγείται στον φορέα παραγωγής πιστοποίηση υγείας και ασφάλειας.
   2.   Η απόφαση με την οποία η ΕΚΤ χορηγεί στον φορέα παραγωγής πιστοποίηση υγείας και ασφάλειας προσδιορίζει με σαφήνεια:

               α)

               το όνομα/την επωνυμία του φορέα παραγωγής·

               β)

               τη μονάδα παραγωγής για την οποία χορηγείται η πιστοποίηση υγείας και ασφάλειας, καθώς και την ακριβή διεύθυνσή της·

               γ)

               την ημερομηνία λήξης της ισχύος της πιστοποίησης υγείας και ασφάλειας·

               δ)

               τυχόν ειδικότερους όρους όσον αφορά τα ως άνω στοιχεία β) και γ).

         3.   Η πιστοποίηση υγείας και ασφάλειας χορηγείται στον φορέα παραγωγής για περίοδο τριών ετών, η οποία μπορεί να ανανεωθεί. Εφόσον πριν από τη λήξη ισχύος της πιστοποίησής του ο φορέας παραγωγής υποβάλει εκ νέου αίτημα για χορήγηση πιστοποίησης υγείας και ασφάλειας, η πιστοποίηση υγείας και ασφάλειας που διαθέτει παραμένει σε ισχύ έως ότου η ΕΚΤ λάβει απόφαση σύμφωνα με την παράγραφο 1.
   4.   Εάν η ΕΚΤ απορρίψει το αίτημα χορήγησης πιστοποίησης υγείας και ασφάλειας, ο φορέας παραγωγής μπορεί να κινήσει τη διαδικασία ελέγχου που προβλέπεται στο άρθρο 15.
   ΕΝΟΤΗΤΑ IV

      ΔΙΑΡΚΕΙΣ ΥΠΟΧΡΕΩΣΕΙΣ

   Άρθρο 9
   Διαρκείς υποχρεώσεις των πιστοποιημένων φορέων παραγωγής
   1.   Ο πιστοποιημένος φορέας παραγωγής ενημερώνει εγγράφως και χωρίς αδικαιολόγητη καθυστέρηση την ΕΚΤ σχετικά με οποιαδήποτε από τις ακόλουθες περιπτώσεις:

               α)

               την κίνηση διαδικασίας εκκαθάρισης, εξυγίανσης ή άλλης ανάλογης διαδικασίας σε βάρος του·

               β)

               τον διορισμό εκκαθαριστή, συνδίκου πτώχευσης, διαχειριστή ή άλλου ανάλογου προσώπου·

               γ)

               τυχόν πρόθεσή του να προβεί σε υπεργολαβική ανάθεση ή να επιτρέψει τη συμμετοχή τρίτων σε δραστηριότητα παραγωγής τραπεζογραμματίων ευρώ για την οποία έχει λάβει περιβαλλοντική πιστοποίηση και πιστοποίηση υγείας και ασφάλειας·

               δ)

               τυχόν αλλαγές που λαμβάνουν χώρα μετά τη χορήγηση της περιβαλλοντικής πιστοποίησης και της πιστοποίησης υγείας και ασφάλειας και επηρεάζουν ή μπορούν να επηρεάσουν την πλήρωση των προϋποθέσεων για τη χορήγηση των εν λόγω πιστοποιήσεων·

               ε)

               τυχόν μεταβολή στην άσκηση ελέγχου επί του πιστοποιημένου φορέα παραγωγής συνεπεία αλλαγής του ιδιοκτησιακού του καθεστώτος ή για άλλο λόγο.

         2.   Ο πιστοποιημένος φορέας παραγωγής παρέχει στην ΕΚΤ, αναφορικά με την οικεία μονάδα παραγωγής, τα ακόλουθα:

               α)

               αντίγραφο των πιστοποιητικών που αφορούν τα συστήματα περιβαλλοντικής διαχείρισης και διαχείρισης υγείας και ασφάλειας που διαθέτει, κάθε φορά που ανανεώνεται το πιστοποιητικό του άρθρου 3 παράγραφος 2 στοιχείο α) και του άρθρου 4 παράγραφος 2 στοιχείο α)·

               β)

               για κάθε ημερολογιακό έτος και εντός προθεσμίας τεσσάρων μηνών από τη λήξη του, τις περιλήψεις των πιο πρόσφατων εκθέσεων εξωτερικού ελέγχου όσον αφορά το περιβάλλον, την υγεία και την ασφάλεια, μεταφρασμένες στην αγγλική γλώσσα, τις οποίες εκδίδουν οι οικείες αρχές πιστοποίησης·

               γ)

               για κάθε ημερολογιακό έτος και εντός προθεσμίας τεσσάρων μηνών από τη λήξη του, ετήσιες εκθέσεις σχετικά με την απόδοση των συστημάτων περιβαλλοντικής διαχείρισης και διαχείρισης ασφάλειας και υγείας, οι οποίες συντάσσονται στην αγγλική γλώσσα σύμφωνα με τα υποδείγματα που αναφέρονται στο άρθρο 5 παράγραφος 1 στοιχείο δ) και στο άρθρο 7 παράγραφος 1 στοιχείο δ)·

               δ)

               για κάθε ημερολογιακό έτος και εντός προθεσμίας τεσσάρων μηνών από τη λήξη του, γενικές πληροφορίες και περιβαλλοντικά στοιχεία σχετικά με την ετήσια κατανάλωση και τις εκπομπές που προκαλούνται από τη δραστηριότητα παραγωγής τραπεζογραμματίων ευρώ, με βάση το ερωτηματολόγιο για το περιβάλλον που παρέχει η ΕΚΤ.

         3.   Εάν ο πιστοποιημένος φορέας παραγωγής είναι εκτυπωτικό ίδρυμα, οφείλει επίσης:

               α)

               να προβαίνει σε αναλύσεις των χημικών ουσιών που καθορίζονται στον κατάλογο του άρθρου 10 παράγραφος 1, οι οποίες διενεργούνται από τα εργαστήρια που περιλαμβάνονται στον κατάλογο του άρθρου 10 παράγραφος 2. Οι εν λόγω αναλύσεις πραγματοποιούνται σε έτοιμα τραπεζογραμμάτια ευρώ σύμφωνα με τυποποιημένες λειτουργικές διαδικασίες που καθορίζονται χωριστά τουλάχιστον μία φορά για κάθε μεμονωμένη παραγωγή, αλλά και συμπληρωματικά, κάθε φορά που ο πιστοποιημένος φορέας το θεωρεί σκόπιμο για την παρακολούθηση της συμμόρφωσης με τα αποδεκτά όρια των χημικών ουσιών. Ο πιστοποιημένος φορέας παραγωγής υποβάλλει στοιχεία στην ΕΚΤ για κάθε μεμονωμένη ανάλυση δείγματος, χρησιμοποιώντας το υπόδειγμα δελτίου ανάλυσης που παρέχει η ΕΚΤ·

               β)

               να υποβάλλει, για κάθε ημερολογιακό έτος και εντός τεσσάρων μηνών από τη λήξη του, στοιχεία σχετικά με την απόδοση των εργαστηρίων που διενήργησαν τις αναλύσεις που αναφέρονται στο ως άνω στοιχείο α), χρησιμοποιώντας το υπόδειγμα έκθεσης απόδοσης που παρέχει η ΕΚΤ·

               γ)

               να συνάπτει συμβάσεις προμήθειας με προμηθευτές πρώτων υλών τραπεζογραμματίων ευρώ, οι οποίες περιλαμβάνουν υποχρέωση των τελευταίων να διασφαλίζουν ότι όλες οι χημικές ουσίες που περιέχονται στις πρώτες ύλες τραπεζογραμματίων ευρώ που παράγουν δεν υπερβαίνουν, κατά την ανάλυση των έτοιμων τραπεζογραμματίων ευρώ σύμφωνα με την παράγραφο 3 στοιχείο α), τα αποδεκτά όρια του άρθρου 10 παράγραφος 1. Για την ικανοποίηση της συγκεκριμένης απαίτησης, ο πιστοποιημένος φορέας παραγωγής παρέχει στους προμηθευτές πρώτων υλών τραπεζογραμματίων ευρώ όλα τα σχετικά έγγραφα. Οι προμηθευτές πρώτων υλών τραπεζογραμματίων ευρώ μπορούν να χρησιμοποιούν για τις ανάγκες των δικών τους αναλύσεων τα εργαστήρια που περιλαμβάνονται στον κατάλογο του άρθρου 10 παράγραφος 2·

               δ)

               να διασφαλίζει ότι όλες οι επιχειρήσεις κατασκευής εκτυπωτικών πλακών στις οποίες αναθέτει εργασίες διαθέτουν έγκυρα πιστοποιητικά ISO 14001 και OHSAS 18001 για τις οικείες μονάδες παραγωγής τους.

         4.   Οι πιστοποιημένοι φορείς παραγωγής τηρούν την εμπιστευτικότητα των τεχνικών λεπτομερειών σχετικά με τις περιβαλλοντικές προϋποθέσεις και τις προϋποθέσεις υγείας και ασφάλειας του άρθρου 2 παράγραφος 6.
   Άρθρο 10
   Διαρκείς υποχρεώσεις της ΕΚΤ
   1.   Η ΕΚΤ καταρτίζει κατάλογο με τις προς ανάλυση χημικές ουσίες και τα αποδεκτά όρια των εν λόγω ουσιών. Με την επιφύλαξη του άρθρου 19, η υπέρβαση των αποδεκτών ορίων, περιλαμβανομένων των περιπτώσεων του άρθρου 9 παράγραφος 3 στοιχείο γ), δεν επηρεάζει την πιστοποίηση υγείας και ασφάλειας του φορέα παραγωγής.
   2.   Η ΕΚΤ τηρεί κατάλογο των εργαστηρίων που πρέπει να χρησιμοποιούνται για την ανάλυση της παρουσίας και συγκέντρωσης των χημικών ουσιών που περιλαμβάνονται στον κατάλογο της παραγράφου 1. Οι χρησιμοποιούμενες μέθοδοι ανάλυσης καθορίζονται χωριστά.
   3.   Η ΕΚΤ πληροφορεί τους πιστοποιημένους φορείς παραγωγής για τις εκάστοτε ενημερώσεις των καταλόγων που αναφέρονται στις παραγράφους 1 και 2.
   ΕΝΟΤΗΤΑ V

      ΣΥΝΕΠΕΙΕΣ ΜΗ ΣΥΜΜΟΡΦΩΣΗΣ

   Άρθρο 11
   Μη συμμόρφωση
   Η μη εκπλήρωση των υποχρεώσεων του άρθρου 9 από τον πιστοποιημένο φορέα παραγωγής ή η παροχή, βάσει του άρθρου 9 παράγραφος 2 στοιχεία β), γ) και δ) και του άρθρου 9 παράγραφος 3 στοιχεία α) και β) ανακριβών πληροφοριών στην ΕΚΤ, συνιστά μη συμμόρφωση του φορέα παραγωγής με τις προϋποθέσεις χορήγησης περιβαλλοντικής πιστοποίησης και πιστοποίησης υγείας και ασφάλειας.
   Άρθρο 12
   Γραπτή παρατήρηση
   1.   Σε περίπτωση μη συμμόρφωσης που εμπίπτει στο άρθρο 11, η ΕΚΤ υποβάλλει γραπτή παρατήρηση στον πιστοποιημένο φορέα παραγωγής και τάσσει προθεσμία για την αποκατάσταση της μη συμμόρφωσης.
   2.   Στη γραπτή παρατήρηση ορίζεται ότι: α) εάν δεν αποκατασταθεί η μη συμμόρφωση εντός της προθεσμίας της παραγράφου 1 ή β) εφόσον διαπιστωθεί δεύτερη περίπτωση μη συμμόρφωσης εντός της προθεσμίας αυτής, η ΕΚΤ λαμβάνει απόφαση σύμφωνα με το άρθρο 13.
   Άρθρο 13
   Αναστολή ισχύος της περιβαλλοντικής πιστοποίησης ή της πιστοποίησης υγείας και ασφάλειας όσον αφορά νέες παραγγελίες
   1.   Εάν εντός της προθεσμίας του άρθρου 12 παράγραφος 1 δεν έχει αποκατασταθεί η μη συμμόρφωση ή διαπιστώνεται δεύτερη περίπτωση μη συμμόρφωσης, ο δε πιστοποιημένος φορέας παραγωγής προβάλλει εύλογα την εκτίμηση ότι θα μπορέσει να αποκαταστήσει τη μη συμμόρφωση, η ΕΚΤ λαμβάνει απόφαση με την οποία:

               α)

               καθορίζεται, σε συνεννόηση με τον πιστοποιημένο φορέα παραγωγής, προθεσμία για την αποκατάσταση της μη συμμόρφωσης·

               β)

               αναστέλλεται η ισχύς της πιστοποίησης του φορέα παραγωγής όσον αφορά την ικανότητά του να δέχεται νέες παραγγελίες για τη συγκεκριμένη δραστηριότητα παραγωγής τραπεζογραμματίων ευρώ, περιλαμβανομένης της συμμετοχής σε διαγωνισμούς προμηθειών που αφορούν τη δραστηριότητα παραγωγής τραπεζογραμματίων ευρώ, έως την εκπνοή της προθεσμίας του στοιχείου α) ή, εάν η μη συμμόρφωση έχει αποκατασταθεί εντός της προθεσμίας αυτής, έως την ημερομηνία αποκατάστασής της.

         2.   Εάν, ωστόσο, ο πιστοποιημένος φορέας παραγωγής δεν προβάλλει εύλογα την εκτίμηση ότι θα μπορέσει να αποκαταστήσει τη μη συμμόρφωση που περιγράφεται στην παράγραφο 1, η ΕΚΤ λαμβάνει απόφαση σύμφωνα με το άρθρο 14.
   Άρθρο 14
   Ανάκληση της περιβαλλοντικής πιστοποίησης ή της πιστοποίησης υγείας και ασφάλειας
   1.   Η ΕΚΤ ανακαλεί την περιβαλλοντική πιστοποίηση ή την πιστοποίηση υγείας και ασφάλειας του φορέα παραγωγής: α) εάν ο πιστοποιημένος φορέας παραγωγής δεν είναι σε θέσει να επανορθώσει τη μη συμμόρφωσή του εντός της προθεσμίας του άρθρου 13 παράγραφος 1 στοιχείο α) ή β) σύμφωνα με τα οριζόμενα στο άρθρο 13 παράγραφος 2.
   2.   Στην απόφαση περί ανάκλησης, η ΕΚΤ καθορίζει την ημερομηνία από την οποία ο πιστοποιημένος φορέας παραγωγής μπορεί να υποβάλει νέο αίτημα για χορήγηση πιστοποίησης.
   Άρθρο 15
   Διαδικασία ελέγχου
   1.   Σε περίπτωση που η ΕΚΤ λάβει οποιαδήποτε από τις ακόλουθες αποφάσεις:

               α)

               απόρριψη αιτήματος για κίνηση της διαδικασίας χορήγησης περιβαλλοντικής πιστοποίησης ή πιστοποίησης υγείας και ασφάλειας·

               β)

               άρνηση χορήγησης περιβαλλοντικής πιστοποίησης ή πιστοποίησης υγείας και ασφάλειας·

               γ)

               απόφαση βάσει των άρθρων 12 έως 14,

         ο φορέας παραγωγής ή ο πιστοποιημένος φορέας παραγωγής μπορεί, εντός τριάντα (30) εργάσιμων για την ΕΚΤ ημερών από την κοινοποίηση της απόφασης σε αυτόν, να υποβάλει εγγράφως στο διοικητικό συμβούλιο αίτημα ελέγχου της απόφασης. Ο φορέας παραγωγής ή ο πιστοποιημένος φορέας παραγωγής αιτιολογεί το αίτημά του, περιλαμβάνοντας και κάθε άλλη συμπληρωματική πληροφορία.
   2.   Το διοικητικό συμβούλιο μπορεί να αναστείλει την εφαρμογή της προσβαλλόμενης απόφασης, εφόσον ο φορέας παραγωγής ή ο πιστοποιημένος φορέας παραγωγής το ζητεί ρητά και αιτιολογημένα.
   3.   Το διοικητικό συμβούλιο ελέγχει την απόφαση και κοινοποιεί εγγράφως την αιτιολογημένη απόφασή του στον φορέα παραγωγής ή στον πιστοποιημένο φορέα παραγωγής εντός δύο μηνών από την παραλαβή του αιτήματος.
   4.   Η εφαρμογή των παραγράφων 1 έως 3 δεν θίγει τυχόν δικαιώματα βάσει των άρθρων 263 και 265 της Συνθήκης.
   ΕΝΟΤΗΤΑ VI

      ΠΕΡΙΒΑΛΛΟΝΤΙΚΗ ΑΠΟΔΟΣΗ

   Άρθρο 16
   Πληροφορίες σχετικά με την περιβαλλοντική απόδοση του πιστοποιημένου φορέα παραγωγής
   Για την καλύτερη αξιολόγηση της περιβαλλοντικής απόδοσης των πιστοποιημένων φορέων, η ΕΚΤ μπορεί να ζητεί από τους πιστοποιημένους φορείς συγκεκριμένες πληροφορίες ή διευκρινίσεις σχετικά με τα στοιχεία που παρέχουν στο αναφερόμενο στο άρθρο 9 παράγραφος 2 στοιχείο δ) ερωτηματολόγιο της ΕΚΤ για το περιβάλλον. Εφόσον κρίνεται απαραίτητο, η ΕΚΤ μπορεί να ζητήσει συνάντηση με τον πιστοποιημένο φορέα παραγωγής στις κτιριακές εγκαταστάσεις της. Μπορεί επίσης να αποφασίσει, με την άδεια του πιστοποιημένου φορέα παραγωγής και τηρώντας όλες τις απαιτήσεις ασφαλείας που ισχύουν για τον τελευταίο, να πραγματοποιήσει επιτόπια επίσκεψη. Επίσης, η ΕΚΤ μπορεί να πραγματοποιήσει επιτόπια επίσκεψη κατόπιν πρόσκλησης του πιστοποιημένου φορέα, προκειμένου ο τελευταίος να προβεί σε διευκρινίσεις για τα στοιχεία που έχει παράσχει στο ερωτηματολόγιο της ΕΚΤ για το περιβάλλον.
   ΕΝΟΤΗΤΑ VII

      ΤΕΛΙΚΕΣ ΔΙΑΤΑΞΕΙΣ

   Άρθρο 17
   Μητρώο πιστοποιήσεων της ΕΚΤ
   1.   Η ΕΚΤ τηρεί μητρώο των περιβαλλοντικών πιστοποιήσεων και των πιστοποιήσεων υγείας και ασφάλειας, στο οποίο:

               α)

               περιλαμβάνεται κατάλογος των φορέων παραγωγής που έχουν λάβει περιβαλλοντική πιστοποίηση και πιστοποίηση υγείας και ασφάλειας, καθώς και των οικείων μονάδων παραγωγής·

               β)

               αναφέρεται, για κάθε μονάδα παραγωγής, η δραστηριότητα παραγωγής τραπεζογραμματίων ευρώ για την οποία έχει χορηγηθεί περιβαλλοντική πιστοποίηση και πιστοποίηση υγείας και ασφάλειας·

               γ)

               καταχωρίζεται η λήξη της ισχύος κάθε περιβαλλοντικής πιστοποίησης και πιστοποίησης υγείας και ασφάλειας.

         2.   Στις περιπτώσεις που η ΕΚΤ λαμβάνει απόφαση βάσει του άρθρου 13, καταχωρίζει τη διάρκεια ισχύος της αναστολής.
   3.   Στις περιπτώσεις που η ΕΚΤ λαμβάνει απόφαση βάσει του άρθρου 14, διαγράφει από το μητρώο το όνομα/την επωνυμία του φορέα παραγωγής.
   4.   Η ΕΚΤ θέτει στη διάθεση των ΕθνΚΤ και των πιστοποιημένων φορέων παραγωγής τον κατάλογο των πιστοποιημένων φορέων παραγωγής που περιλαμβάνεται στο μητρώο, καθώς και τυχόν ενημερώσεις του εν λόγω καταλόγου.
   Άρθρο 18
   Ετήσια έκθεση
   1.   Η ΕΚΤ, με βάση τις πληροφορίες που παρέχουν οι πιστοποιημένοι φορείς παραγωγής, καταρτίζει ετήσια έκθεση για τις περιβαλλοντικές επιπτώσεις της δραστηριότητας παραγωγής τραπεζογραμματίων ευρώ και τις συνέπειές της στην υγεία και την ασφάλεια.
   2.   Η ΕΚΤ δημοσιοποιεί πληροφορίες σχετικά με τις γενικές επιπτώσεις της δραστηριότητας παραγωγής τραπεζογραμματίων ευρώ στο περιβάλλον, την υγεία και την ασφάλεια σύμφωνα με τα οριζόμενα στον κανονισμό (ΕΚ) αριθ. 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (2).
   Άρθρο 19
   Μεταβατική διάταξη
   Οι ΕθνΚΤ, αρχής γενομένης από την παραγωγή τραπεζογραμματίων ευρώ του 2016, δεν επικυρώνουν εκτυπωμένα τραπεζογραμμάτια ευρώ τα οποία περιέχουν χημικές ουσίες που υπερβαίνουν τα αναφερόμενα στο άρθρο 10 παράγραφος 1 αποδεκτά όρια.
   Άρθρο 20
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την παραγωγή τραπεζογραμματίων ευρώ του 2013.

      Φρανκφούρτη, 21 Ιουνίου 2011.

            Ο Πρόεδρος της ΕΚΤ

         Jean-Claude TRICHET

      (1)  Διαθέσιμες στον δικτυακό τόπο http://osha.europa.eu

      (2)  ΕΕ L 264 της 25.9.2006, σ. 13.


Avis juridique important

|

31998D0305(05)

Απόφαση του Συμβουλίου της 23ης Φεβρουαρίου 1998 για την αντικατάσταση ενός τακτικού μέλους της συμβουλευτικής επιτροπής για τη φαρμακευτική εκπαίδευση

Επίσημη Εφημερίδα αριθ. C 069 της 05/03/1998 σ. 0006 - 0006

ΑΠΟΦΑΣΗ ΤΟΥ ΣΥΜΒΟΥΛΙΟΥ της 23ης Φεβρουαρίου 1998 για την αντικατάσταση ενός τακτικού μέλους της συμβουλευτικής επιτροπής για τη φαρμακευτική εκπαίδευση (98/C 69/05)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη την απόφαση 85/434/ΕΟΚ του Συμβουλίου, της 16ης Σεπτεμβρίου 1985, για τη σύσταση συμβουλευτικής επιτροπής για τη φαρμακευτική εκπαίδευση (1), και ιδίως τα άρθρα 3 και 4,Εκτιμώντας:ότι με την απόφαση της 23ης Ιουλίου 1996 (2), το Συμβούλιο διόρισε τον δρ. Joaquim DE SOUSA GOMES CARNEIRO τακτικό μέλος, για την περίοδο που λήγει στις 22 Ιουλίου 1999,ότι η πορτογαλική κυβέρνηση όρισε την δρ. Jorge NUNES DE OLIVEIRA εις αντικατάσταση του δρ. Joaquim DE SOUSA GOMES CARNEIRO,ΑΠΟΦΑΣΙΖΕΙ:Άρθρο μόνο Ο δρ. Jorge NUNES DE OLIVEIRA διορίζεται τακτικό μέλος της συμβουλευτικής επιτροπής για τη φαρμακευτική εκπαίδευση σε αντικατάσταση του δρ. Joaquim DE SOUSA GOMES CARNEIRO για το υπόλοιπο της θητείας του, δηλαδή έως τις 22 Ιουλίου 1999.Βρυξέλλες, 23 Φεβρουαρίου 1998.Για το ΣυμβούλιοΟ ΠρόεδροςR. COOK(1) ΕΕ L 253 της 24.9.1985, σ. 43.(2) ΕΕ C 239 της 17.8.1996, σ. 5.


title: Απόφαση αριθ. 1041/2009/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009 , σχετικά με τη θέσπιση προγράμματος για την οπτικοακουστική συνεργασία με επαγγελματίες από τρίτες χώρες (MEDIA Mundus)

text:
               4.11.2009

               EL

               Επίσημη Εφημερίδα της Ευρωπαϊκής Ένωσης

               L 288/10

      ΑΠΌΦΑΣΗ αριθ. 1041/2009/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 21ης Οκτωβρίου 2009
   σχετικά με τη θέσπιση προγράμματος για την οπτικοακουστική συνεργασία με επαγγελματίες από τρίτες χώρες
   (MEDIA Mundus)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας και ιδίως τα άρθρα 150 παράγραφος 4 και 157 παράγραφος 3,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   τη γνώμη της Επιτροπής των Περιφερειών (2),
   Αποφασίζοντας σύμφωνα με τη διαδικασία του άρθρου 251 της συνθήκης (3),
   Εκτιμώντας τα ακόλουθα:

               (1)

               Ο οπτικοακουστικός τομέας συμβάλλει στην επίτευξη των στόχων της στρατηγικής της Λισαβόνας, ήτοι, στην ενίσχυση της ανταγωνιστικότητας, των ικανοτήτων, της ανάπτυξης και της απασχόλησης σε μια οικονομία της γνώσης. Διαδραματίζει σημαίνοντα ρόλο στο πλαίσιο της πρωτοβουλίας i2010 — την υπερκείμενη στρατηγική στην οποία εντάσσονται οι πολιτικές της κοινωνίας της πληροφορίας και των μέσων επικοινωνίας της Ευρωπαϊκής Ένωσης — στο πλαίσιο της στρατηγικής της Λισαβόνας.

               (2)

               Το Ευρωπαϊκό Κοινοβούλιο έχει επανειλημμένα τονίσει τη σημαντική συμβολή του οπτικοακουστικού τομέα στην ευρωπαϊκή δημιουργική οικονομία και οικονομία της γνώσης και τον κεντρικό του ρόλο στην προώθηση της πολιτιστικής πολυμορφίας και του πλουραλισμού, καθώς και ότι συνιστά πολύτιμο εργαλείο για την ελευθερία του λόγου.

               (3)

               Ο πολιτιστικός και δημιουργικός τομέας συμβάλλει ουσιαστικά στην ευρωπαϊκή πολιτιστική οικονομία, και το 2004 στο δημιουργικό κλάδο απασχολούνταν τουλάχιστον 5,8 εκατ. άνθρωποι, ήτοι το 3,1 % του συνολικού απασχολούμενου πληθυσμού της ΕΕ των 25.

               (4)

               Η κοινοτική υποστήριξη του οπτικοακουστικού τομέα λαμβάνει υπόψη το άρθρο 151 της συνθήκης, στο οποίο αναφέρεται ότι η Κοινότητα και τα κράτη μέλη ευνοούν τη συνεργασία με τρίτες χώρες και τους αρμόδιους διεθνείς οργανισμούς στον πολιτιστικό τομέα και ότι η Κοινότητα λαμβάνει υπόψη στις δράσεις της τις πολιτιστικές πτυχές, αποβλέποντας ειδικότερα στον σεβασμό και στην προώθηση της ποικιλομορφίας των πολιτισμών της.

               (5)

               Στο ψήφισμά του, της 16ης Νοεμβρίου 2007, σχετικά με μια ευρωπαϊκή ατζέντα για τον πολιτισμό (4), το Συμβούλιο έκρινε ότι ο πολιτισμός αποτελεί ζωτικό στοιχείο των διεθνών σχέσεων και υπογράμμισε την ανάγκη να ενισχυθεί ο ρόλος του στις εξωτερικές σχέσεις και την αναπτυξιακή πολιτική της ΕΕ. Το Ευρωπαϊκό Κοινοβούλιο, στο ψήφισμά του της 10ης Απριλίου 2008 σχετικά με μια ευρωπαϊκή ατζέντα για τον πολιτισμό σ’ έναν κόσμο παγκοσμιοποίησης, υπογράμμισε επίσης, όσον αφορά τη σύμβαση της Unesco για την προστασία και την προώθηση της πολυμορφίας της πολιτιστικής έκφρασης, τη σημασία που έχει η ενσωμάτωση της πολιτιστικής διάστασης σε όλες τις πολιτικές και τα προγράμματα, συμπεριλαμβανομένων των εξωτερικών πολιτικών και της ανάπτυξης.

               (6)

               Στις 21 Νοεμβρίου 2008, το Συμβούλιο και οι αντιπρόσωποι των κυβερνήσεων των κρατών μελών, συνελθόντες στο πλαίσιο του Συμβουλίου, ενέκριναν συμπεράσματα σχετικά με την προαγωγή της πολιτισμικής ποικιλομορφίας και του διαπολιτισμικού διαλόγου στις εξωτερικές σχέσεις της Ένωσης και των κρατών μελών της (5).

               (7)

               Στην ανακοίνωση της Επιτροπής της 8ης Ιουνίου 2006 με τίτλο «Η Ευρώπη στον κόσμο» τονίζεται ο άρρηκτος δεσμός μεταξύ των εσωτερικών και των εξωτερικών πολιτικών της ΕΕ και υπογραμμίζεται ότι η Ευρώπη έχει τη δυνατότητα να συμμετέχει στις νέες ευκαιρίες που δημιουργούνται από τις αναδυόμενες αγορές και την παγκοσμιοποίηση, καθώς αποτελεί μια ανοιχτή κοινωνία ικανή να αφομοιώνει ανθρώπους, ιδέες και νέες τεχνολογίες.

               (8)

               Η Ευρωπαϊκή Ένωση διαδραμάτισε ουσιαστικό ρόλο στη διαδικασία για την υιοθέτηση της σύμβασης της Unesco για την προστασία και την προώθηση της πολυμορφίας της πολιτιστικής έκφρασης που τέθηκε σε ισχύ στις 18 Μαρτίου 2007, μετά την κύρωσή της από την Ευρωπαϊκή Κοινότητα και 13 κράτη μέλη στις 18 Δεκεμβρίου 2006. Στόχος της σύμβασης είναι η ενίσχυση της διεθνούς συνεργασίας και αλληλεγγύης με σκοπό την προώθηση της πολιτιστικής έκφρασης όλων των χωρών. Βάσει του άρθρου 12 στοιχείο ε) της σύμβασης, τα συμβαλλόμενα μέρη «ενθαρρύνουν τη σύναψη συμφωνιών συμπαραγωγής και συνδιανομής».

               (9)

               Ορισμένες από τις δραστηριότητες των κρατών μελών αποσκοπούν στην ενίσχυση της συνεργασίας μεταξύ των οπτικοακουστικών βιομηχανιών ευρωπαϊκών και τρίτων χωρών όπως τα διεθνή ταμεία συμπαραγωγής και οι διεθνείς συμφωνίες συμπαραγωγής. Η κοινοτική στήριξη συμπληρώνει τις δράσεις αυτές.

               (10)

               Στο άρθρο 11 του Χάρτη Θεμελιωδών Δικαιωμάτων της Ευρωπαϊκής Ένωσης αναγνωρίζεται η ελευθερία έκφρασης και η πολυφωνία στα μέσα μαζικής ενημέρωσης.

               (11)

               Στην έκθεση αξιολόγησης του προγράμματος MEDIA Plus διαπιστώθηκε η σημασία των διεθνών αγορών για την υπερκέραση των προβλημάτων του ευρωπαϊκού οπτικοακουστικού κλάδου.

               (12)

               Το διεθνές οπτικοακουστικό τοπίο έχει αλλάξει σημαντικά τις τελευταίες δύο δεκαετίες και αντιμετωπίζει σήμερα νέες προκλήσεις, ιδίως λόγω του αντίκτυπου των τεχνολογικών εξελίξεων όπως ψηφιακή κινηματογραφική προβολή, το βίντεο κατά παραγγελία (VOD) ή η πολυκαναλική ψηφιακή τηλεόραση. Το γεγονός αυτό προκάλεσε έντονη οικονομική ανάπτυξη και ελπιδοφόρες επενδύσεις και, ως εκ τούτου, έντονη και αυξανόμενη ζήτηση για περισσότερο οπτικοακουστικό περιεχόμενο, παρέχοντας πολυάριθμες ευκαιρίες για τις εταιρείες. Αντιστοίχως, υπάρχει έντονο και αυξανόμενο ενδιαφέρον για την ανάπτυξη σχεδίων έργων σχετικών με τις διάφορες ψηφιακές εφαρμογές. Επιπλέον, υπάρχει στενή σχέση μεταξύ της διεθνούς συνεργασίας για την υλοποίηση σχεδίων έργων και της ικανότητας της Ευρωπαϊκής Ένωσης να προωθήσει ανά τον κόσμο το ρυθμιστικό μοντέλο της για τα οπτικοακουστικά θέματα και τη σύγκλιση μεταξύ των οπτικοακουστικών και των ηλεκτρονικών επικοινωνιών.

               (13)

               Δεδομένης της αυξανόμενης σημασίας της διεθνούς διάστασης της οπτικοακουστικής πολιτικής, το Ευρωπαϊκό Κοινοβούλιο ενέκρινε στις 13 Δεκεμβρίου 2007, στο πλαίσιο του προϋπολογισμού του 2008, μια προκαταρκτική δράση MEDIA International, που επικεντρώνεται στην ανάπτυξη των σχέσεων της Ευρωπαϊκής Ένωσης με τις οπτικοακουστικές αγορές τρίτων χωρών και παρέχει την ευκαιρία διάρθρωσης και ενίσχυσης των σχέσεων και των δικτύων μεταξύ Ευρωπαίων επαγγελματιών και επαγγελματιών τρίτων χωρών στον οπτικοακουστικό τομέα προς αμοιβαίο όφελος της ευρωπαϊκής βιομηχανίας και των εμπλεκόμενων τρίτων χωρών. Η πρόσκληση υποβολής προτάσεων που ακολούθησε προκάλεσε το έντονο ενδιαφέρον τόσο Ευρωπαίων επαγγελματιών όσο και επαγγελματιών τρίτων χωρών. Επιλέχθηκαν δεκαοχτώ σχέδια έργων προς υποστήριξη. Ως εκ τούτου, το πρώτο έτος της προκαταρκτικής δράσης MEDIA International επιβεβαίωσε τα συμφέροντα και τις ανάγκες του τομέα στο διεθνές πεδίο καθώς και την αναγκαιότητα ανάληψης κοινοτικής δράσης.

               (14)

               Το Ευρωπαϊκό Κοινοβούλιο ανανέωσε την προκαταρκτική δράση MEDIA International με αυξημένο προϋπολογισμό για το 2009.

               (15)

               Στις 19 Μαΐου 2008, σε άτυπη συνεδρίαση στις Κάννες, οι αρμόδιοι για οπτικοακουστικά θέματα υπουργοί διαφόρων κρατών μελών χαιρέτισαν την πρωτοβουλία του Ευρωπαϊκού Κοινοβουλίου για την προκαταρκτική δράση MEDIA International και ενθάρρυναν την Επιτροπή «να συνεχίσει την ανάπτυξη της εν λόγω πρωτοβουλίας και να εξετάσει το κατά πόσον είναι επιθυμητό και εφικτό να υποβληθεί πρόταση για πρόγραμμα υποστήριξης με σκοπό την προώθηση της συνεργασίας μεταξύ των ευρωπαίων επαγγελματιών του οπτικοακουστικού κλάδου και των επαγγελματιών του εν λόγω κλάδου σε τρίτες χώρες προς αμοιβαίο όφελος όλων των συμμετεχόντων».

               (16)

               Ανοιχτή δημόσια διαβούλευση διαπίστωσε έντονη υποστήριξη για την ενίσχυση της συνεργασίας μεταξύ Ευρωπαίων επαγγελματιών και επαγγελματιών τρίτων χωρών στον οπτικοακουστικό τομέα, ιδίως στα πεδία της κατάρτισης, της διευκόλυνσης των συμπαραγωγών, της διανομής και της κυκλοφορίας των οπτικοακουστικών έργων [συμπριλαμβάνονται οι νέες πλατφόρμες, όπως το VOD, και η τηλεόραση μέσω διαδικτυακού πρωτοκόλλου (IPTV)] και της κινηματογραφικής παιδείας.

               (17)

               Η πρόσβαση στις οπτικοακουστικές αγορές σε τρίτες χώρες θα πρέπει να διευκολυνθεί μέσω της διάδοσης της γνώσης για τις αγορές μεταξύ των επαγγελματιών που δραστηριοποιούνται στις εν λόγω αγορές και μέσω της δημιουργίας δικτύων μεταξύ τους. Για τους σκοπούς αυτούς, τα σχέδια έργων για την παροχή κατάρτισης θα πρέπει να στηριχθούν στο πλαίσιο ενός προγράμματος.

               (18)

               Ο τομέας της διανομής καθορίζει την ποικιλομορφία των προσφερόμενων οπτικοακουστικών έργων και τις επιλογές των καταναλωτών. Οι ευρωπαίοι διανομείς αποτελούν μικρές εταιρείες και λόγω της δομής και του κατακερματισμού της αγοράς είναι, σε αντίθεση με τους μεγάλους καθετοποιημένους ανταγωνιστές τους, ανεπαρκώς εξοπλισμένοι για να αποκτήσουν πρόσβαση στις διεθνείς αγορές. Επιπλέον, έχουν προκύψει νέοι παράγοντες και έχουν δημιουργηθεί νέες πλατφόρμες διανομής που ενισχύουν ή απαιτούν περισσότερο οπτικοακουστικό περιεχόμενο. Ως εκ τούτου, είναι σκόπιμο να ληφθούν μέτρα για τη βελτίωση της διανομής, της κυκλοφορίας και της προβολής των ευρωπαϊκών έργων σε τρίτες χώρες και των έργων τρίτων χωρών εντός της Ευρώπης.

               (19)

               Κατά συνέπεια, υπάρχει ανάγκη θέσπισης κοινοτικού προγράμματος για τον οπτικοακουστικό τομέα, το οποίο θα παρέχει οικονομική υποστήριξη σε σχέδια έργων στα πεδία της ανταλλαγής πληροφοριών και της κατάρτισης, της ανταγωνιστικότητας, της διανομής, της κυκλοφορίας και της προβολής οπτικοακουστικού περιεχομένου.

               (20)

               Προκειμένου να διασφαλισθεί το μέγιστο αμοιβαίο όφελος και μια διοικητική απλοποίηση, τα σχέδια έργων στο πλαίσιο του προγράμματος θα πρέπει να προτείνονται και να εφαρμόζονται από κοινού από επαγγελματίες της Ευρωπαϊκής Ένωσης και τρίτων χωρών και θα πρέπει να προωθούν τη διεθνή δικτύωση. Για να μειωθεί η γραφειοκρατία, τα σχέδια έργων θα πρέπει να συντονίζονται από επαγγελματία με έδρα σε χώρα που συμμετέχει στο πρόγραμμα.

               (21)

               Θα πρέπει να διαμορφωθούν και να εφαρμοσθούν κατάλληλα μέτρα για την αποτροπή παρατυπιών και απάτης και για την ανάκτηση κονδυλίων που έχουν απολεσθεί ή μεταβιβαστεί ή χρησιμοποιηθεί αντικανονικά.

               (22)

               Είναι σκόπιμο να καθοριστεί, για τη συνολική διάρκεια του προγράμματος, το χρηματοδοτικό κονδύλιο που αποτελεί, για την αρμόδια για τον προϋπολογισμό αρχή, προνομιακή αναφορά κατά την έννοια του σημείου 37 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για τη δημοσιονομική πειθαρχία και τη χρηστή δημοσιονομική διαχείριση (6).

               (23)

               Τα αναγκαία μέτρα για την εφαρμογή αυτής της απόφασης θα πρέπει να εγκριθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, περί καθορισμού των όρων άσκησης των εκτελεστικών αρμοδιοτήτων που ανατίθενται στην Επιτροπή (7).

               (24)

               Οι διαδικασίες παρακολούθησης και αξιολόγησης του προγράμματος θα πρέπει να περιλαμβάνουν αναλυτικές ετήσιες εκθέσεις καθώς και συγκεκριμένους, μετρήσιμους, ρεαλιστικούς, σχετικούς και χρονικά δεσμευτικούς στόχους και δείκτες.

               (25)

               Επειδή οι στόχοι της παρούσας απόφασης δεν μπορούν να επιτευχθούν επαρκώς από τα κράτη μέλη, δεδομένου του διακρατικού και διεθνούς χαρακτήρα των προτεινόμενων δράσεων, και δύνανται, συνεπώς, λόγω της κλίμακας και των αποτελεσμάτων των δράσεων αυτών, να επιτευχθούν καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ιδίου άρθρου, η παρούσα απόφαση δεν υπερβαίνει τα αναγκαία προς επίτευξη των στόχων αυτών όρια,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   ΚΕΦΑΛΑΙΟ Ι

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Θέσπιση και σκοποί του προγράμματος
   1.   Με την παρούσα απόφαση θεσπίζεται το πρόγραμμα MEDIA Mundus (εφεξής «το πρόγραμμα») για τη χρηματοδότηση έργων διεθνούς συνεργασίας στον οπτικοακουστικό τομέα για την περίοδο από την 1η Ιανουαρίου 2011 έως τις 31 Δεκεμβρίου 2013.
   2.   Σκοποί του προγράμματος είναι η ενίσχυση της ανταγωνιστικότητας του ευρωπαϊκού οπτικοακουστικού κλάδου, η παροχή στην Ευρώπη της δυνατότητας να διαδραματίσει αποτελεσματικότερα τον πολιτιστικό και πολιτικό ρόλο της στον κόσμο, καθώς και η διεύρυνση των επιλογών των καταναλωτών και της πολιτιστικής ποικιλομορφίας. Το πρόγραμμα θα επιδιώκει τη βελτίωση της πρόσβασης στις αγορές τρίτων χωρών και την οικοδόμηση εμπιστοσύνης και μακροχρόνιων σχέσεων εργασίας.
   Άρθρο 2
   Πεδίο εφαρμογής του προγράμματος
   Το πρόγραμμα απευθύνεται σε ευρωπαίους επαγγελματίες και επαγγελματίες τρίτων χωρών.
   Άρθρο 3
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:

               1)

               Ως «ευρωπαίος επαγγελματίας» νοείται επαγγελματίας ο οποίος:

                           α)

                           είναι υπήκοος:

                                       i)

                                       κράτους μέλους της Ευρωπαϊκής Ένωσης, ή

                                       ii)

                                       κράτους της ΕΖΕΣ το οποίο είναι μέλος του ΕΟΧ, σύμφωνα με τις διατάξεις του μέρους VI της συμφωνίαςγια τον ΕΟΧ, ή

                                       iii)

                                       χώρας αναφερομένης στο άρθρο 8 παράγραφοι 1 και 2 της απόφασης αριθ. 1718/2006/ΕΚ (8), και η οποία δεν αναφέρεται ήδη στο σημείο ii), σε περιπτώσεις κατά τις οποίες η χώρα:

                                                   —

                                                   δηλώνει την επιθυμία της να καταστεί μέλος του προγράμματος, και

                                                   —

                                                   καταβάλλει συνεισφορά, υπολογιζόμενη επί της ίδιας βάσης με τη συνεισφορά της στο πρόγραμμα MEDIA 2007

                                 ή

                           β)

                           είναι εγκατεστημένος ως νομικό πρόσωπο σε μία από τις χώρες που αναφέρονται στο σημείο i) του στοιχείου α) ή σε χώρα που πληροί τις απαιτήσεις των σημείων ii) ή iii) του στοιχείου α), και αποτελεί ιδιοκτησία, είτε απευθείας είτε με κατά πλειοψηφία συμμετοχή, μιας ή περισσότερων εκ των εν λόγω χωρών ή ενός ή περισσότερων εκ των υπηκόων των εν λόγω χωρών, αυτό δε μέχρι το τέλος του έργου.

               2)

               Ως «επαγγελματίας τρίτης χώρας» νοείται ο μη ευρωπαίος επαγγελματίας.

               3)

               Ως «τρίτη χώρα» νοείται χώρα πλην αυτών που αναφέρονται στην παράγραφο 1 στοιχείο α) σημείο i) ή αυτών που πληρούν τις απαιτήσεις της παραγράφου 1 στοιχείο α) σημεία ii) ή iii).

               4)

               Ως «οπτικοακουστικό έργο» νοείται ένα σύνολο κινούμενων εικόνων με ή χωρίς ήχο. Παραδείγματα οπτικοακουστικών έργων είναι κινηματογραφικές ταινίες, ντοκιμαντέρ και ταινίες κινουμένων σχεδίων.

               5)

               Ως «ευρωπαϊκά έργα» νοούνται τα οπτικοακουστικά έργα που προέρχονται από χώρες αναφερόμενες στην παράγραφο 1 στοιχείο α) σημεία i), ii) ή iii).

         Άρθρο 4
   Όροι συμμετοχής στο πρόγραμμα
   1.   Τα σχέδια έργων προτείνονται και υλοποιούνται από κοινού από ευρωπαίους επαγγελματίες και επαγγελματίες τρίτων χωρών προκειμένου να είναι επιλέξιμα για χρηματοδότηση στο πλαίσιο του προγράμματος.
   2.   Κάθε σχέδιο έργου επιδιώκει την προώθηση διεθνούς δικτύωσης. Προς τον σκοπό αυτόν, κάθε σχέδιο έργου περιλαμβάνει τουλάχιστον τρεις εταίρους. Ωστόσο, μπορούν να γίνονται δεκτά σχέδια έργων που περιλαμβάνουν δύο μόνον εταίρους εφόσον εξασφαλίζεται η αναγκαία δικτύωση.
   3.   Κάθε σχέδιο έργου συντονίζεται από ευρωπαίο επαγγελματία και περιλαμβάνει τουλάχιστον έναν εταίρο από τρίτη χώρα. Ο συντονιστής είναι υπεύθυνος για την υποβολή της πρότασης, για τη διαχείριση του σχεδίου έργου, καθώς και για την οικονομική διαχείριση και την εφαρμογή του.
   ΚΕΦΑΛΑΙΟ ΙΙ

      ΕΙΔΙΚΟΙ ΣΤΟΧΟΙ ΤΟΥ ΠΡΟΓΡΑΜΜΑΤΟΣ

   Άρθρο 5
   Ειδικός στόχος 1: Ανταλλαγή πληροφοριών, κατάρτιση και γνώση της αγοράς
   Στο πεδίο της ανταλλαγής πληροφοριών και της κατάρτισης, λειτουργικός στόχος του προγράμματος είναι η ενίσχυση των δεξιοτήτων των ευρωπαίων επαγγελματιών και των επαγγελματιών τρίτων χωρών, κυρίως με:

               α)

               τη βελτίωση της κατανόησης, εκ μέρους των επαγγελματιών, ιδιαιτέρως των επιχειρησιακών συνθηκών, των νομικών πλαισίων (και στον τομέα των δικαιωμάτων πνευματικής ιδιοκτησίας), των συστημάτων χρηματοδότησης και των δυνατοτήτων συνεργασίας των αντίστοιχων οπτικοακουστικών τους αγορών·

               β)

               την εξασφάλιση και διευκόλυνση της οπτικοακουστικής συνεργασίας μεταξύ επαγγελματιών μέσω της βελτίωσης του βαθμού γνώσης τους ως προς τις οπτικοακουστικές αγορές·

               γ)

               τη διευκόλυνση της δικτύωσης και της διαμόρφωσης μακροχρόνιων σχέσεων εργασίας, ιδίως μέσω υποτροφιών· ή

               δ)

               την υποστήριξη της αρχικής και διαρκούς επαγγελματικής κατάρτισης.

         Άρθρο 6
   Ειδικός στόχος 2: Ανταγωνιστικότητα και διανομή
   Σε ό, τι αφορά τη βελτίωση της ανταγωνιστικότητας του ευρωπαϊκού οπτικοακουστικού κλάδου και τη διανομή ευρωπαϊκών έργων εκτός Ευρώπης και έργων τρίτων χωρών εντός της Ευρώπης, οι λειτουργικοί στόχοι του προγράμματος είναι οι εξής:

               α)

               διευκόλυνση της αναζήτησης εταίρων τρίτων χωρών για ευρωπαϊκά έργα. Το πρόγραμμα στηρίζει τη διοργάνωση εκδηλώσεων αναζήτησης αγορών και εταίρων συμπαραγωγής (pitching), με στόχο τη συνάντηση δυνητικών εταίρων (π.χ. σεναριογράφων, σκηνοθετών, ηθοποιών, παραγωγών και διανομέων)·

               β)

               ενθάρρυνση των διεθνών πωλήσεων και προώθηση ευρωπαϊκών έργων σε αγορές τρίτων χωρών και οπτικοακουστικών έργων από τρίτες χώρες στην Ευρώπη. Το πρόγραμμα ενθαρρύνει τη σύναψη συμφωνιών μεταξύ ομάδων κατόχων δικαιωμάτων/αντιπροσώπων πωλήσεων/διανομέων με σκοπό τη διασφάλιση διανομής (π.χ. στους κινηματογράφους, στην τηλεόραση, στην IPTV, στην τηλεόραση μέσω του Διαδικτύου, στις πλατφόρμες VOD) και προώθησης.

         Άρθρο 7
   Ειδικός στόχος 3: Κυκλοφορία
   Για τη βελτίωση της κυκλοφορίας και της προβολής των ευρωπαϊκών έργων σε τρίτες χώρες καθώς και των έργων τρίτων χωρών εντός της Ευρώπης και για την αύξηση της ζήτησης εκ μέρους του κοινού, ιδίως των νέων, για πολιτιστικά ποικιλόμορφο οπτικοακουστικό περιεχόμενο, οι λειτουργικοί στόχοι του προγράμματος είναι οι εξής:

               α)

               ενθάρρυνση των αιθουσαρχών στην Ευρώπη και σε τρίτες χώρες ώστε να βελτιώσουν αμοιβαία τις συνθήκες προγραμματισμού και προβολής (διάρκεια, προβολή και αριθμός προβολών) των αποκλειστικών πρώτων προβολών των οπτικοακουστικών έργων. Το πρόγραμμα στηρίζει σχέδια έργων που υποβάλλονται από κινηματογραφικά δίκτυα με κινηματογραφικές αίθουσες στην Ευρώπη και σε τρίτες χώρες που προγραμματίζουν σημαντικό αριθμό οπτικοακουστικών έργων στην επικράτεια του (των) εταίρου(-ων) τους.

               β)

               αύξηση της παροχής οπτικοακουστικού περιεχομένου και βελτίωση των συνθηκών τηλεοπτικής μετάδοσης και διανομής οπτικοακουστικών έργων από τρίτες χώρες στα ευρωπαϊκά δίκτυα διανομής (π.χ. τηλεόραση, IPTV, τηλεόραση μέσω Διαδικτύου, πλατφόρμες VOD) και ευρωπαϊκών έργων μέσω διεθνών δικτύων διανομής. Το πρόγραμμα στηρίζει τις εταιρικές σχέσεις μεταξύ τηλεοπτικών φορέων (ή πλατφορμών VOD) και κατόχων δικαιωμάτων με σκοπό την τηλεοπτική μετάδοση ενός πακέτου έργων ή τη διανομή καταλόγου έργων σε πλατφόρμες VOD·

               γ)

               Διευκόλυνση της διοργάνωσης εκδηλώσεων και πρωτοβουλιών για την ανάπτυξη κινηματογραφικής παιδείας, ιδίως με στόχο το νεανικό κοινό, με σκοπό τη διεθνή προώθηση της ποικιλομορφίας των οπτικοακουστικών έργων και την αύξηση της ζήτησης εκ μέρους του κοινού για πολιτιστικά ποικιλόμορφο οπτικοακουστικό περιεχόμενο.

         ΚΕΦΑΛΑΙΟ ΙΙΙ

      ΔΗΜΟΣΙΟΝΟΜΙΚΕΣ ΔΙΑΤΑΞΕΙΣ ΚΑΙ ΡΥΘΜΙΣΕΙΣ ΥΛΟΠΟΙΗΣΗΣ ΤΟΥ ΠΡΟΓΡΑΜΜΑΤΟΣ

   Άρθρο 8
   Δημοσιονομικές διατάξεις
   1.   Τα μέτρα που χρηματοδοτούνται στο πλαίσιο της παρούσας απόφασης εφαρμόζονται σύμφωνα με τον κανονισμό (ΕΚ, Ευρατόμ) αριθ. 1605/2002 (9).
   2.   Σύμφωνα με το άρθρο 176 παράγραφος 2 και 4 του κανονισμού (ΕΚ, Ευρατόμ) αριθ. 2342/2002 (10), η Επιτροπή μπορεί να αποφασίσει, ανάλογα με τους δικαιούχους και το είδος της δράσης, εάν αυτοί μπορούν να εξαιρεθούν από την εξακρίβωση των επαγγελματικών ικανοτήτων και προσόντων που απαιτούνται για την επιτυχή ολοκλήρωση μιας δράσης ή ενός προγράμματος εργασίας.
   3.   Ανάλογα με το είδος της δράσης, η χρηματοδοτική ενίσχυση μπορεί να λάβει τη μορφή επιχορηγήσεων (με δυνατότητα επιστροφής ανάλογα με τη συμβολή του προγράμματος, εξαιρουμένης της υποστήριξης για μεταγλώττιση/υποτιτλισμό) ή υποτροφιών. Η Επιτροπή μπορεί επίσης να απονείμει βραβεία για τις δραστηριότητες ή τα έργα που πραγματοποιούνται στο πλαίσιο του προγράμματος. Ανάλογα με τον χαρακτήρα της δραστηριότητας, δύναται να εγκριθεί η χορήγηση κατ’ αποκοπή χρηματοδότησης ή η προσφυγή σε πίνακες κόστους ανά μονάδα σύμφωνα με το άρθρο 181 του κανονισμού (ΕΚ, Ευρατόμ) αριθ. 2342/2002.
   4.   Η χορηγούμενη χρηματοδότηση στο πλαίσιο του προγράμματος δεν μπορεί να υπερβαίνει το 50 % του τελικού κόστους του προς χρηματοδότηση έργου. Εντούτοις, στις περιπτώσεις που προβλέπονται ρητώς στο ετήσιο πρόγραμμα εργασίας καθώς και στην πρόσκληση υποβολής προτάσεων, η χρηματοδότηση μπορεί να ανέλθει έως και το 80 %.
   5.   Σύμφωνα με το άρθρο 113 παράγραφος 1 του κανονισμού (ΕΚ, Ευρατόμ) αριθ. 1605/2002, σε συνδυασμό με το άρθρο 172 παράγραφος 1 του κανονισμού (ΕΚ, Ευρατόμ) αριθ. 2342/2002, η συνεισφορά των δικαιούχων μπορεί να παρασχεθεί εξ ολοκλήρου ή μερικώς σε είδος, εάν η αξία της μπορεί να υπολογιστεί βάσει του πραγματικού κόστους και να αιτιολογηθεί δεόντως με λογιστικά έγγραφα, ή βάσει του κόστους που είναι γενικά αποδεκτό στην υπό εξέταση αγορά. Σε αυτού του είδους τις συνεισφορές μπορούν να συμπεριληφθούν και οι κτιριακές εγκαταστάσεις που διατέθηκαν για κατάρτιση ή για σκοπούς προώθησης.
   6.   Σύμφωνα με το άρθρο 112 παράγραφος 1 του κανονισμού (ΕΚ, Ευρατόμ) αριθ. 1605/2002, όπου προβλέπεται σχετικά στο ετήσιο πρόγραμμα εργασίας και στην πρόσκληση υποβολής προτάσεων, η Επιτροπή μπορεί να αποφασίσει ότι το κόστος που συνδέεται απευθείας με την υλοποίηση του έργου είναι επιλέξιμο για χρηματοδότηση, ακόμη και εάν αυτό επιβάρυνε μερικώς το δικαιούχο πριν από τη διαδικασία επιλογής.
   Άρθρο 9
   Εφαρμογή του προγράμματος
   1.   Η Επιτροπή είναι υπεύθυνη για την εφαρμογή του προγράμματος σύμφωνα με τις διατάξεις που προβλέπονται στο παράρτημα. Η Επιτροπή λαμβάνει μέτρα ώστε να διασφαλίσει ότι οι δράσεις που υποστηρίζονται στο πλαίσιο των ειδικών στόχων που παρατίθενται στα άρθρα 5 έως 7 αλληλοσυμπληρώνονται.
   2.   Τα ακόλουθα μέτρα για την εφαρμογή του προγράμματος εγκρίνονται σύμφωνα με τη διαδικασία διαχείρισης του άρθρου 10 παράγραφος 2:

               α)

               ετήσιο πρόγραμμα εργασιών, συμπεριλαμβανομένων των προτεραιοτήτων·

               β)

               ετήσια εσωτερική κατανομή των πόρων του προγράμματος, συμπεριλαμβανομένης της κατανομής μεταξύ των μέτρων στους διάφορους τομείς·

               γ)

               οι γενικές κατευθυντήριες γραμμές για την εφαρμογή του προγράμματος·

               δ)

               το περιεχόμενο των προσκλήσεων για την υποβολή προτάσεων, ο καθορισμός των κριτηρίων και οι διαδικασίες επιλογής των σχεδίων έργων·

               ε)

               επιλογή προτάσεων για χορήγηση κοινοτικών πόρων που υπερβαίνουν τα:

                           —

                           200 000 EUR ανά δικαιούχο και ανά έτος, στην περίπτωση του ειδικού στόχου 1,

                           —

                           300 000 EUR ανά δικαιούχο και ανά έτος, στην περίπτωση του ειδικού στόχου 2,

                           —

                           300 000 EUR ανά δικαιούχο και ανά έτος, στην περίπτωση του ειδικού στόχου 3.

         3.   Η Επιτροπή εγκρίνει αποφάσεις επιλογής διαφορετικές από αυτές της παραγράφου 2 στοιχείο ε). Η Επιτροπή διαβιβάζει στο Ευρωπαϊκό Κοινοβούλιο και στην επιτροπή του άρθρου 10 όλες τις συναφείς πληροφορίες συμπεριλαμβανομένων των αποφάσεων επιλογής που λαμβάνονται σύμφωνα με την παρούσα παράγραφο εντός δύο εργάσιμων ημερών μετά την έγκριση των εν λόγω αποφάσεων.
   Άρθρο 10
   Διαδικασία επιτροπής
   1.   Η Επιτροπή επικουρείται από τη συσταθείσα δυνάμει του άρθρου 11 της απόφασης αριθ. 1718/2006/ΕΚ επιτροπή, η οποία απαρτίζεται από αντιπροσώπους των κρατών μελών και της οποίας προεδρεύει ο αντιπρόσωπος της Επιτροπής.
   2.   Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8 της ίδιας απόφασης.
   3.   Η προθεσμία που καθορίζεται στο άρθρο 4 παράγραφος 3 της απόφασης 1999/468/ΕΚ ορίζεται δίμηνη.
   Άρθρο 11
   Συμβολή του προγράμματος σε άλλες κοινοτικές πολιτικές και αρχές
   Το πρόγραμμα συμβάλλει στην ενίσχυση των οριζόντιων κοινοτικών πολιτικών και αρχών, συγκεκριμένα:

               α)

               συμβάλλοντας στη συζήτηση και στην ενημέρωση για την Ένωση ως χώρου ειρήνης, ευημερίας και ασφάλειας·

               β)

               προωθώντας τη θεμελιώδη αρχή της ελευθερίας της έκφρασης·

               γ)

               ενθαρρύνοντας τη συνειδητοποίηση της σημασίας της πολιτιστικής ποικιλομορφίας, των κοινών αξιών, του διαπολιτισμικού διαλόγου και της πολυγλωσσίας στον κόσμο·

               δ)

               ενισχύοντας το γνωστικό υπόβαθρο της ευρωπαϊκής οικονομίας και συμβάλλοντας στην ενίσχυση της παγκόσμιας ανταγωνιστικότητας της Ένωσης· και

               ε)

               συμβάλλοντας στην καταπολέμηση κάθε μορφής διάκρισης λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή σεξουαλικού προσανατολισμού.

         Άρθρο 12
   Συνάφεια και συμπληρωματικότητα
   Η Επιτροπή δίδει ιδιαίτερη προσοχή στη συνάφεια και τη συμπληρωματικότητα μεταξύ του προγράμματος και άλλων σχετικών κοινοτικών πολιτικών, οργάνων και δράσεων, ιδίως στον συντονισμό με το πρόγραμμα MEDIA 2007 και την υλοποίησή του, καθώς και με προγράμματα εξωτερικής συνεργασίας στον οπτικοακουστικό και τον πολιτιστικό τομέα με τρίτες χώρες.
   Άρθρο 13
   Παρακολούθηση και αξιολόγηση
   1.   Η Επιτροπή προβαίνει σε τακτική παρακολούθηση των έργων. Τα αποτελέσματα της διαδικασίας παρακολούθησης λαμβάνονται υπόψη κατά την εφαρμογή του προγράμματος.
   2.   Η Επιτροπή εξασφαλίζει την εξωτερική και ανεξάρτητη αξιολόγηση του προγράμματος.
   3.   Η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών:

               α)

               ανακοίνωση σχετικά με τη δυνατότητα συνέχισης του προγράμματος, έως τις 31 Ιανουαρίου 2012·

               β)

               έκθεση εκ των υστέρων αξιολόγησης, έως τις 31 Δεκεμβρίου 2015.

         Άρθρο 14
   Προϋπολογισμός
   1.   Το χρηματικό κονδύλιο για την υλοποίηση του προγράμματος για την περίοδο που αναφέρεται στο άρθρο 1 παράγραφος 1 ορίζεται σε 15 000 000 ευρώ.
   2.   Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων του δημοσιονομικού πλαισίου.
   ΚΕΦΑΛΑΙΟ IV

      ΕΝΑΡΞΗ ΙΣΧΥΟΣ

   Άρθρο 15
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2011.

      Στρασβούργο, 21 Οκτωβρίου 2009.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Η Πρόεδρος

         C. MALMSTRÖM

      (1)  Γνώμη της 25ης Μαρτίου 2009 (ΕΕ C 228 της 22.9.2009, σ. 100).

      (2)  Γνώμη της 21ης Απριλίου 2009 (ΕΕ C 200 της 25.8.2009, σ. 51).

      (3)  Γνώμη του Ευρωπαϊκού Κοινοβουλίου της 7ης Μαΐου 2009 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 14ης Σεπτεμβρίου 2009.

      (4)  ΕΕ C 287 της 29.11.2007, σ. 1.

      (5)  ΕΕ C 320 της 16.12.2008, σ. 10.

      (6)  ΕΕ C 139 της 14.6.2006, σ. 1.

      (7)  ΕΕ L 184 της 17.7.1999, σ. 23.

      (8)  Απόφαση αριθ. 1718/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, περί εφαρμογής προγράμματος υποστήριξης του ευρωπαϊκού οπτικοακουστικού τομέα (MEDIA 2007) (ΕΕ L 327 της 24.11.2006, σ. 12).

      (9)  Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248 της 16.9.2002, σ. 1).

      (10)  Κανονισμός (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 357 της 31.12.2002, σ. 1).

      ΠΑΡΑΡΤΗΜΑ

         ΔΡΑΣΕΙΣ ΠΡΟΣ ΥΛΟΠΟΙΗΣΗ

      1.   Ειδικός στόχος 1: ανταλλαγή πληροφοριών, κατάρτιση και γνώση της αγοράς

         Επιχειρησιακός στόχος

      Ενίσχυση των ικανοτήτων των Ευρωπαίων επαγγελματιών και επαγγελματιών τρίτων χωρών και βελτίωση του επιπέδου πληροφόρησης και γνώσεων.
      Δράσεις προς υλοποίηση

                  —

                  Υποστήριξη της ανάπτυξης και της υλοποίησης ενοτήτων κατάρτισης με συμμετοχή εκπαιδευομένων και εκπαιδευτών από ευρωπαϊκές και τρίτες χώρες, με εστίαση στις συνθήκες παραγωγής, συμπαραγωγής, διανομής, προβολής και διάδοσης οπτικοακουστικών έργων στις συναφείς διεθνείς αγορές.

                  —

                  Υποστήριξη της ανάπτυξης και της υλοποίησης ενοτήτων κατάρτισης με συμμετοχή εκπαιδευομένων και εκπαιδευτών από ευρωπαϊκές και τρίτες χώρες, με εστίαση στην ενσωμάτωση των νέων τεχνολογιών στην παραγωγή, τη φάση μετά την παραγωγή, τη διανομή (συμπεριλαμβανομένων των νέων πλατφορμών διανομής, όπως VOD, IPTV, τηλεόραση μέσω Διαδικτύου), τη διάθεση στην αγορά και την αρχειοθέτηση οπτικοακουστικών έργων.

                  —

                  Ενθάρρυνση των ανταλλαγών μεταξύ των ιδρυμάτων ή/και των υφιστάμενων δραστηριοτήτων διαρκούς κατάρτισης.

                  —

                  Συμβολή στην κατάρτιση εκπαιδευτών.

            2.   Ειδικός στόχος 2: ανταγωνιστικότητα και διανομή

      1.   Επιχειρησιακός στόχος

      Διευκόλυνση της αναζήτησης εταίρων για συμπαραγωγές.
      Δράσεις προς υλοποίηση

                  —

                  Υποστήριξη της οργάνωσης φόρουμ για την ανάπτυξη, τη χρηματοδότηση, τη συμπαραγωγή και τις προπωλήσεις διεθνών συμπαραγωγών, ιδίως εκδηλώσεις αναζήτησης αγορών και εταίρων συμπαραγωγής (pitching), με σκοπό τη συνάντηση δυνητικών εταίρων (π.χ. σεναριογράφων, σκηνοθετών, ηθοποιών, παραγωγών και διανομέων).

            2.   Επιχειρησιακός στόχος

      Ενθάρρυνση των διεθνών πωλήσεων και προώθηση των οπτικοακουστικών έργων.
      Δράσεις προς υλοποίηση

                  —

                  Ενθάρρυνση της σύναψης συμφωνιών μεταξύ ομάδων κατόχων δικαιωμάτων/αντιπροσώπων πωλήσεων/διανομέων της Ευρώπης και τρίτων χωρών με σκοπό τη διασφάλιση της διανομής (στους κινηματογράφους, στην τηλεόραση και στην IPTV, στην τηλεόραση μέσω Διαδικτύου και στις πλατφόρμες VOD) των αντίστοιχων οπτικοακουστικών έργων τους στην επικράτεια του (των) εταίρου(-ων) τους.

                  —

                  Ευαισθητοποίηση του κοινού, μέσω ενισχυμένων εκστρατειών προώθησης, ως προς την προβολή ταινιών από ευρωπαϊκές χώρες παγκοσμίως, και την προβολή ταινιών τρίτων χωρών στην Ευρώπη.

                  —

                  Υποστήριξη της μεταγλώττισης και του υποτιτλισμού για τη διανομή και διάδοση, μέσω κάθε διαθέσιμου δικτύου, οπτικοακουστικών έργων από ευρωπαϊκές και τρίτες χώρες προς όφελος παραγωγών, διανομέων και τηλεοπτικών φορέων.

                  —

                  Ενθάρρυνση της δημιουργίας και της εδραίωσης δικτύων καλλιτεχνικής και βιομηχανικής συνεργασίας μεταξύ αφενός Ευρωπαίων κατόχων δικαιωμάτων/αντιπροσώπων πωλήσεων/διανομέων και αφετέρου κατόχων δικαιωμάτων/αντιπροσώπων πωλήσεων/διανομέων από τρίτες χώρες.

            3.   Ειδικός στόχος 3: κυκλοφορία

      1.   Επιχειρησιακός στόχος

      Ενθάρρυνση των αιθουσαρχών σε ευρωπαϊκές και τρίτες χώρες να βελτιώσουν αμοιβαία τις συνθήκες προγραμματισμού και προβολής των αποκλειστικών πρώτων προβολών οπτικοακουστικών έργων.
      Δράσεις προς υλοποίηση

                  —

                  Υποστήριξη σχεδίων έργων που υποβάλλουν ιδιοκτήτες κινηματογραφικών αιθουσών από ευρωπαϊκές και τρίτες χώρες για τον προγραμματισμό αποκλειστικής πρώτης προβολής σημαντικού μεριδίου ευρωπαϊκών ταινιών και ταινιών από τρίτες χώρες αντίστοιχα σε εμπορικούς κινηματογράφους για καθορισμένη ελάχιστη περίοδο προβολής. Η χορηγούμενη υποστήριξη θα καθοριστεί ειδικότερα βάσει της διάρκειας, της προβολής και του αριθμού προβολών ταινιών από τρίτες χώρες στις συγκεκριμένες κινηματογραφικές αίθουσες (ή ευρωπαϊκών ταινιών στην περίπτωση ιδιοκτητών κινηματογραφικών αιθουσών τρίτων χωρών) στη διάρκεια μιας χρονικής περιόδου αναφοράς.

                  —

                  Υποστήριξη της δημιουργίας και εδραίωσης δικτύων ιδιοκτητών κινηματογραφικών αιθουσών από ευρωπαϊκές και τρίτες χώρες τα οποία αναπτύσσουν κοινές ενέργειες για αυτόν τον τύπο προγραμματισμού.

            2.   Επιχειρησιακός στόχος

      Αύξηση της παροχής οπτικοακουστικού περιεχομένου και βελτίωση των συνθηκών τηλεοπτικής μετάδοσης και διανομής για οπτικοακουστικά έργα από τρίτες χώρες σε ευρωπαϊκά δίκτυα διανομής και ευρωπαϊκών έργων σε δίκτυα διανομής τρίτων χωρών.
      Δράσεις προς υλοποίηση

                  —

                  Υποστήριξη εταιρικών σχέσεων μεταξύ τηλεοπτικών φορέων (ή πλατφορμών VOD κ.λπ.) και κατόχων δικαιωμάτων της Ευρώπης και τρίτων χωρών με στόχο την τηλεοπτική μετάδοση ενός πακέτου έργων από ευρωπαϊκές και τρίτες χώρες ή τη διανομή καταλόγου έργων από ευρωπαϊκές και τρίτες χώρες σε πλατφόρμες VOD.

                  —

                  Οικοδόμηση εμπιστοσύνης και μακροχρόνιων σχέσεων εργασίας μεταξύ των τηλεοπτικών φορέων, πλατφορμών VOD και κατόχων δικαιωμάτων από την Ευρώπη και τρίτες χώρες.

            3.   Επιχειρησιακός στόχος

      Διευκόλυνση της διοργάνωσης εκδηλώσεων και πρωτοβουλιών κινηματογραφικής παιδείας.
      Δράσεις προς υλοποίηση

                  —

                  Υποστήριξη της δικτύωσης πρωτοβουλιών κινηματογραφικής παιδείας στην Ευρώπη και σε τρίτες χώρες, ιδίως εκείνων που απευθύνονται σε νεανικό κοινό, με σκοπό τη διεθνή προώθηση της ποικιλομορφίας των οπτικοακουστικών έργων.

                  —

                  Υποστήριξη των εταιρικών σχέσεων μεταξύ τηλεοπτικών φορέων της Ευρώπης και τρίτων χωρών με σκοπό τη μετάδοση οπτικοακουστικών έργων που αφορούν νεανικό κοινό.


title: 2010/241/: Απόφαση του Συμβουλίου, της 26ης Απριλίου 2010 , για το διορισμό στην Επιτροπή των Περιφερειών ενός τακτικού και ενός αναπληρωματικού μέλους από τις Κάτω Χώρες

text:
               29.4.2010

               EL

               Επίσημη Εφημερίδα της Ευρωπαϊκής Ένωσης

               L 107/19

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 26ης Απριλίου 2010
   για το διορισμό στην Επιτροπή των Περιφερειών ενός τακτικού και ενός αναπληρωματικού μέλους από τις Κάτω Χώρες
   (2010/241/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   την πρόταση της κυβέρνησης των Κάτω Χωρών,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ και 2010/29/ΕΕ για το διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015 (1).

               (2)

               Μία θέση αναπληρωματικού μέλους της Επιτροπής των Περιφερειών έμεινε κενή λόγω της λήξης της θητείας του κ. Harry DIJKSMA,

         ΑΠΟΦΑΣΙΖΕΙ:
   Άρθρο 1
   Διορίζεται στην Επιτροπή των Περιφερειών ως αναπληρωματικό μέλος, για το εναπομένον διάστημα της θητείας, ήτοι έως τις 25 Ιανουαρίου 2015:
   Ο κ. M.F.A. (René) van DIESSEN, μέλος της επαρχιακής επιτροπής (Gedeputeerde) (επαρχιακός επίτροπος) του Flevoland.
   Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.

      Λουξεμβούργο, 26 Απριλίου 2010.

            Για το Συμβούλιο

            Ο Πρόεδρος

         M. Á. MORATINOS

      (1)  ΕΕ L 348 της 29.12.2009, σ. 22 και ΕΕ L 12 της 19.1.2010, σ. 11.


title: Απόφαση 2014/455/ΚΕΠΠΑ του Συμβουλίου, της 11ης Ιουλίου 2014 , για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας

text:
               12.7.2014

               EL

               Επίσημη Εφημερίδα της Ευρωπαϊκής Ένωσης

               L 205/22

         ΑΠΌΦΑΣΗ 2014/455/ΚΕΠΠΑ ΤΟΥ ΣΥΜΒΟΥΛΊΟΥ
   της 11ης Ιουλίου 2014
   για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
   Έχοντας υπόψη την απόφαση 2014/145/ΚΕΠΠΑ του Συμβουλίου, της 17ης Μαρτίου 2014, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (1) και ιδίως το άρθρο 3 παράγραφος 1,
   Εκτιμώντας τα ακόλουθα:

               (1)

               Στις 17 Μαρτίου 2014, το Συμβούλιο εξέδωσε την απόφαση 2014/145/ΚΕΠΠΑ.

               (2)

               Εν όψει της σοβαρότητας της κατάστασης στην Ουκρανία, το Συμβούλιο θεωρεί ότι επιπλέον πρόσωπα θα πρέπει να προστεθούν στον κατάλογο των προσώπων, οντοτήτων και φορέων που αποτελούν αντικείμενο περιοριστικών μέτρων, ως έχει στο παράρτημα της απόφασης 2014/145/ΚΕΠΠΑ.

               (3)

               Το παράρτημα της απόφασης 2014/145/ΚΕΠΠΑ θα πρέπει επομένως να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα πρόσωπα που περιλαμβάνονται στο παράρτημα της παρούσας απόφασης προστίθενται στον κατάλογο του παραρτήματος της απόφασης 2014/145/ΚΕΠΠΑ.
   Άρθρο 2
   Η παρούσα απόφαση τίθεται σε ισχύ την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 11 Ιουλίου 2014.

            Για το Συμβούλιο

            Ο Πρόεδρος

         S. GOZI

      (1)  ΕΕ L 78 της 17.3.2014, σ. 16.

      ΠΑΡΑΡΤΗΜΑ
      ΚΑΤΑΛΟΓΟΣ ΤΩΝ ΑΝΑΦΕΡΟΜΕΝΩΝ ΣΤΟ ΑΡΘΡΟ 1 ΠΡΟΣΩΠΩΝ

                  Ονοματεπώνυμο

                  Πληροφορίες ταυτοποίησης

                  Αιτιολογία

                  Ημερομηνία καταχώρισης

                  1.

                  Aleksandr Yurevich BORODAI (Александр Юрьевич Бородай)

                  Ημ. γέν.: 25 Ιουλίου 1972 στη Μόσχα

                  Επονομάζομενος «Πρωθυπουργός της Λαϊκής Δημοκρατίας του Ντονιέτσκ».
                  Υπεύθυνος για τις αποσχιστικές «κυβερνητικές» δραστηριότητες της επονομαζόμενης «κυβέρνησης της Λαϊκής Δημοκρατίας του Ντονιέτσκ» (π.χ. στις 8 Ιουλίου δήλωσε «ο στρατός μας διεξάγει ειδική επιχείρηση κατά των Ουκρανών φασιστών»). Υπογράφον μέλος του Μνημονίου Κατανόησης για την «Ένωση της Νέας Ρωσίας»

                  12.7.2014

                  2.

                  Alexander KHODAKOVSKY (Александр Сергеевич Ходаковский)

                  Επονομαζόμενος «Υπουργός Ασφάλειας της Λαϊκής Δημοκρατίας του Ντονιέτσκ».
                  Υπεύθυνος για τις αποσχιστικές δαστηριότητες ασφάλειας της επονομαζόμενης «κυβέρνησης της Λαϊκής Δημοκρατίας του Ντονιέτσκ»

                  12.7.2014

                  3.

                  Alexandr Aleksandrovich KALYUSSKY, (Александр Александрович Калюсский)

                  Επονομαζόμενος «de facto Αντιπρόεδρος της Κυβέρνησης για Κοινωνικές Υποθέσεις της ΛΔΝ».
                  Υπεύθυνος για τις αποσχιστικές «κυβερνητικές» δραστηριότητες της επονομαζόμενης «κυβέρνησης της Λαϊκής Δημοκρατίας του Ντονιέτσκ»

                  12.7.2014

                  4.

                  Alexander KHRYAKOV

                  Επονομαζόμενος «Υπουργός Ενημέρωσης και Μαζικής Επικοινωνίας της ΛΔΝ».
                  Υπεύθυνος για δραστηριότητες προπαγάνδας υπέρ της απόσχισης, της επονομαζόμενης «κυβέρνησης της Λαϊκής Δημοκρατίας του Ντονιέτσκ»

                  12.7.2014

                  5.

                  Marat BASHIROV

                  Επονομαζόμενος «Πρόεδρος του Υπουργικού Συμβουλίου της Λαϊκής Δημοκρατίας του Λουχάνσκ», διορισθείς στις 8 Ιουλίου.
                  Υπεύθυνος για τις αποσχιστικές «κυβερνητικές» δραστηριότητες της επονομαζόμενης «κυβέρνησης της Λαϊκής Δημοκρατίας του Λουχάνσκ».

                  12.7.2014

                  6.

                  Vasyl NIKITIN

                  Επονομαζόμενος «Αντιπρόεδρος του Υπουργικού Συμβουλίου της Λαϊκής Δημοκρατίας του Λουχάνσκ», (προτέρως επονομαζόμενος «Πρωθυπουργός της Λαϊκής Δημοκρατίας του Λουχάνσκ» και πρώην εκπρόσωπος του «Νοτιοανατολικού Στρατού»).
                  Υπεύθυνος για τις αποσχιστικές «κυβερνητικές» δραστηριότητες της επονομαζόμενης «κυβέρνησης της Λαϊκής Δημοκρατίας του Λουχάνσκ».
                  Υπεύθυνος για τη δήλωση του Νοατιοανατολικού Στρατού ότι οι ουκρανικές προεδρικές εκλογές στη «Λαϊκή Δημοκρατία του Λουχάνσκ» δεν μπορούν να διεξαχθούν λόγω του «νέου» καθεστώτος της περιοχής.

                  12.7.2014

                  7.

                  Aleksey KARYAKIN (Алексей Карякин)

                  1979

                  Επονομαζόμενος «Πρόεδρος του Ανώτατου Συμβουλίου της Λαϊκής Δημοκρατίας του Λουχάνσκ».
                  Υπεύθυνος για τις αποσχιστικές «κυβερνητικές» δραστηριότητες του «Ανώτατου Συμβουλίου», υπεύθυνος για το αίτημα προς τη Ρωσική Ομοσπονδία για αναγνώριση της ανεξαρτησίας της «Λαϊκής Δημοκρατίας του Λουχάνσκ».
                  Υπογράφον μέλος του Μνημονίου Κατανόησης για την «Ένωση της Νέας Ρωσίας»

                  12.7.2014

                  8.

                  Yurij IVAKIN (Юрий Ивакин)

                  Επονομαζόμενος «Υπουργός Εσωτερικών Υποθέσεων της Λαϊκής Δημοκρατίας του Λουχάνσκ».
                  Υπεύθυνος για τις αποσχιστικές «κυβερνητικές» δραστηριότητες της επονομαζόμενης «κυβέρνησης της Λαϊκής Δημοκρατίας του Λουχάνσκ»

                  12.7.2014

                  9.

                  Igor PLOTNITSKY

                  Επονομαζόμενος «Υπουργός Άμυνας της Λαϊκής Δημοκρατίας του Λουχάνσκ».
                  Υπεύθυνος για τις αποσχιστικές «κυβερνητικές» δραστηριότητες της επονομαζόμενης «κυβέρνησης της Λαϊκής Δημοκρατίας του Λουχάνσκ»

                  12.7.2014

                  10.

                  Nikolay KOZITSYN

                  20 Ιουνίου 1956 στην περιοχή του Ντονιέτσκ

                  Διοικητής δυνάμεων των Κοζάκων.
                  Υπεύθυνος για τη διοίκηση αυτονομιστών στην ανατολική Ουκρανία, που μάχονται κατά των ουκρανικών κυβερνητικών δυνάμεων

                  12.7.2014

                  11.

                  Oleksiy MOZGOVY (Олексій Мозговий)

                  Ένας από τους επικεφαλής των ένοπλων ομάδων στην ανατολική Ουκρανία.
                  Υπεύθυνος για την εκπαίδευση αυτονομιστών προκειμένου να μάχονται κατά των ουκρανικών κυβερνητικών δυνάμεων

                  12.7.2014


title: Απόφαση (ΕΕ) 2017/609 του Συμβουλίου, της 27ης Μαρτίου 2017, σχετικά με τη σύναψη, εξ ονόματος της Ευρωπαϊκής Ένωσης και των κρατών μελών της, πρωτοκόλλου της ευρωμεσογειακής συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας του Λιβάνου, αφετέρου, για να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση

text:
               31.3.2017

               EL

               Επίσημη Εφημερίδα της Ευρωπαϊκής Ένωσης

               L 86/1

         ΑΠΌΦΑΣΗ (ΕΕ) 2017/609 ΤΟΥ ΣΥΜΒΟΥΛΊΟΥ
   της 27ης Μαρτίου 2017
   σχετικά με τη σύναψη, εξ ονόματος της Ευρωπαϊκής Ένωσης και των κρατών μελών της, πρωτοκόλλου της ευρωμεσογειακής συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας του Λιβάνου, αφετέρου, για να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217 σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πράξη προσχώρησης της Δημοκρατίας της Κροατίας, και ιδίως το άρθρο 6 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας του Λιβάνου, αφετέρου (2) («η συμφωνία»), υπογράφηκε στο Λουξεμβούργο στις 17 Ιουνίου 2002 και τέθηκε σε ισχύ την 1η Απριλίου 2006.

               (2)

               Η Δημοκρατία της Κροατίας έγινε κράτος μέλος της Ευρωπαϊκής Ένωσης την 1η Ιουλίου 2013.

               (3)

               Σύμφωνα με το άρθρο 6 παράγραφος 2 της πράξης προσχώρησης της Δημοκρατίας της Κροατίας, η προσχώρηση της Δημοκρατίας της Κροατίας στη συμφωνία πρέπει να συμφωνηθεί με τη σύναψη πρωτοκόλλου της συμφωνίας μεταξύ του Συμβουλίου, ενεργούντος εξ ονόματος της Ένωσης και ομοφώνως εξ ονόματος των κρατών μελών, και της Δημοκρατίας του Λιβάνου.

               (4)

               Στις 14 Σεπτεμβρίου 2012, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Δημοκρατία του Λιβάνου. Οι διαπραγματεύσεις ολοκληρώθηκαν επιτυχώς. Σύμφωνα με την απόφαση (ΕΕ) 2016/859 του Συμβουλίου (3), το πρωτόκολλο στην ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας του Λιβάνου, αφετέρου, για να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση, υπογράφηκε εξ ονόματος της Ένωσης και των κρατών μελών της στις Βρυξέλλες την 28η Απριλίου 2016.

               (5)

               Το πρωτόκολλο θα πρέπει να εγκριθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εξ ονόματος της Ευρωπαϊκής Ένωσης και των κρατών μελών της, το πρωτόκολλο της ευρωμεσογειακής συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας του Λιβάνου, αφετέρου, για να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση (4).
   Άρθρο 2
   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 7 του πρωτοκόλλου, ώστε να εκφραστεί η συναίνεση της Ένωσης να δεσμευτεί από το πρωτόκολλο (5).
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 27 Μαρτίου 2017.

            Για το Συμβούλιο

            Ο Πρόεδρος

         C. ABELA

      (1)  Έγκριση της 2ας Μαρτίου 2017 (δεν έχει ακόμη δημοσιευτεί στην Επίσημη Εφημερίδα).

      (2)  ΕΕ L 143 της 30.5.2006, σ. 2.

      (3)  ΕΕ L 144 της 1.6.2016, σ. 1.

      (4)  Το κείμενο δημοσιεύτηκε στην ΕΕ L 144 της 1.6.2016, σ. 3. μαζί με την απόφαση υπογραφής.

      (5)  Η ημερομηνία έναρξης ισχύος του πρωτοκόλλου θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


Avis juridique important

|

31989D0572

89/572/ΕΟΚ: Απόφαση του Συμβουλίου της 25ης Σεπτεμβρίου 1989 για την προσαρμογή της συμφωνίας αυτοπεριορισμού μεταξύ της Ευρωπαϊκής Οικονομικής Κοινότητας και της Νέας Ζηλανδίας για το εμπόριο του κρέατος προβάτου, αμνού και αιγός

Επίσημη Εφημερίδα αριθ. L 318 της 31/10/1989 σ. 0013 - 0013

ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Σεπτεμβρίου 1989 για την προσαρμογή της συμφωνίας αυτοπεριορισμού μεταξύ της Ευρωπαϊκής Οικονομικής Κοινότητας και της Νέας Ζηλανδίας για το εμπόριο του κρέατος προβάτου, αμνού και αιγός ( 89/572/ΕΟΚ ) ΤΟ ΣΥΜΒΟΥΛΙΟ ΤΩΝ ΕΥΡΩΠΑIΚΩΝ ΚΟΙΝΟΤΗΤΩΝ,  ιΕχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  τη σύσταση της Επιτροπής,  Εκτιμώντας :  ότι η Κοινότητα έλαβε μέτρα για τη σταθεροποίηση των αγορών πρόβειου και αίγειου κρέατος και ότι στοιχεύει στην καλύτερη ολοκλήρωση των αγορών αυτών  ότι στα πλαίσια αυτών των διευθετήσεων της κοινής οργάνωσης αγορών κρίνεται σκόπιμο να προσαρμοστούν οι συμφωνίες αυτοπεριορισμού με ορισμένες τρίτες χώρες στον τομέα αυτό, προκειμένου να επιτευχθεί σταθεροποίηση των εισαγωγών και βελτίωση των τιμών  κατά την εισαγωγή  ότι η Επιτροπή διεξήγαγε διαπραγματεύσεις για το θέμα αυτό με τη Νέα Ζηλανδία και ότι οι διαπραγματεύσεις αυτές κατέληξαν σε συμφωνία,  ΑΠΟΦΑΣΙΖΕΙ :    Άρθρο 1 Η συμφωνία υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και της Νέας Ζηλαν - δίας για την προσαρμογή της συμφωνίας αυτοπεριορισμού μεταξύ της Ευρωπαϊκής Οικονομικής Κοινότητας και της Νέας Ζηλανδίας για το εμπόριο του κρέατος προβάτου, αμνού και αιγός, εγκρίνεται εξ ονόματος της Κοινότητας .  Το κείμενο της συμφωνίας επισυνάπτεται στην παρούσα απόφαση .  Άρθρο 2 Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία δεσμεύοντας την Κοινότητα .   Βρυξέλλες, 25 Σεπτεμβρίου 1989.  Για το Συμβούλιο Ο Πρόεδρος H . NALLET


title: 2014/468/ΕΕ: Απόφαση του Συμβουλίου, διά κοινής συμφωνίας με τον πρόεδρο της Επιτροπής της 17ης Ιουλίου 2014 , περί διορισμού ενός μέλους της Ευρωπαϊκής Επιτροπής

text:
               18.7.2014

               EL

               Επίσημη Εφημερίδα της Ευρωπαϊκής Ένωσης

               L 212/15

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   διά κοινής συμφωνίας με τον πρόεδρο της Επιτροπής
   της 17ης Ιουλίου 2014
   περί διορισμού ενός μέλους της Ευρωπαϊκής Επιτροπής

      (2014/468/ΕΕ)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 246 δεύτερο εδάφιο,
   Έχοντας υπόψη τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Στις 9 Φεβρουαρίου 2010, το Ευρωπαϊκό Συμβούλιο εξέδωσε την απόφαση 2010/80/ΕΕ (2) για τον διορισμό της Ευρωπαϊκής Επιτροπής για την περίοδο έως τις 31 Οκτωβρίου 2014.

               (2)

               Με την από 18 Ιουνίου 2014 επιστολή του, ο κ. José Manuel DURÃO BARROSO, πρόεδρος της Επιτροπής, γνωστοποίησε στο Συμβούλιο την παραίτηση του κ. Olli REHN από τη θέση του ως μέλους της Επιτροπής, με ισχύ από τις 30 Ιουνίου 2014.

               (3)

               Σύμφωνα με το άρθρο 246 δεύτερο εδάφιο της Συνθήκης για τη λειτουργία της Ευρωπαϊκής Ένωσης, θέση που μένει κενή λόγω παραίτησης πρέπει να πληρούται για το υπόλοιπο της θητείας του μέλους από νέο μέλος της αυτής υπηκοότητας.

               (4)

               Ως εκ τούτου, θα πρέπει να διοριστεί νέο μέλος της Επιτροπής,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διά κοινής συμφωνίας με τον κ. José Μanuel DURÃO BARROSO, πρόεδρο της Επιτροπής, το Συμβούλιο διορίζει τον κ. Jyrki KATAINEN μέλος της Επιτροπής για το υπόλοιπο της θητείας που λήγει την 31η Οκτωβρίου 2014.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 17 Ιουλίου 2014

            Για το Συμβούλιο

            Ο Πρόεδρος

         S. GOZI

      (1)  Γνώμη της 16ης Ιουλίου 2014 (δεν έχει δημοσιευθεί ακόμη στην Επίσημη Εφημερίδα).

      (2)  ΕΕ L 38 της 11.2.2010, σ. 7.


23.11.2006       EL                            Επίσημη Εφημερίδα της Ευρωπαϊκής Ένωσης                                         C 286 E/225
                                                                                Τρίτη, 13 Δεκεμβρίου 2005
           P6_TA(2005)0509
           Aίτηση υπεράσπισης της ασυλίας και των προνομίων του Bruno Gollnisch
           Απόφαση του Ευρωπαϊκού Κοινοβουλίου σχετικά με την αίτηση υπεράσπισης της ασυλίας και των
                                         προνομίων του Bruno Gollnisch (2005/2072(IMM))
           Το Ευρωπαϊκό Κοινοβούλιο,
           — έχοντας υπόψη την αίτηση του Luca Romagnoli σχετικά με την υπεράσπιση της ασυλίας του Bruno
                Gollnisch που υποβλήθηκε με έγγραφο της 7ης Απριλίου 2005 και η οποία ανακοινώθηκε σε συνεδρίαση
                της ολομέλειας στις 14 Απριλίου 2005,
           — αφού άκουσε τον Bruno Gollnisch, σύμφωνα με το άρθρο 7, παράγραφος 3, του Κανονισμού του,
           — έχοντας υπόψη τα άρθρα 9 και 10 του Πρωτοκόλλου περί Προνομίων και Ασυλιών των Ευρωπαϊκών
                Κοινοτήτων της 8ης Απριλίου 1965 και το άρθρο 6, παράγραφος 2, της Πράξης της 20ής Σεπτεμβρίου
                1976 σχετικά με την εκλογή των αντιπροσώπων στο Ευρωπαϊκό Κοινοβούλιο με άμεση και καθολική
                ψηφοφορία,
           — έχοντας υπόψη τις αποφάσεις του Δικαστηρίου των Ευρωπαϊκών Κοινοτήτων στις 12 Μαΐου 1964 και στις 10
                Ιουλίου 1986 (1),
           — έχοντας υπόψη το άρθρο 26 του Συντάγματος της Γαλλικής Δημοκρατίας,
           — έχοντας υπόψη το άρθρο 6, παράγραφος 3, και το άρθρο 7 του Κανονισμού του,
           — έχοντας υπόψη την έκθεση της Επιτροπής Νομικών Θεμάτων (A6-0376/2005),
           1.    αποφασίζει να μην υπερασπισθεί την ασυλία και τα προνόμια του Bruno Gollnisch.
           (1) Υπόθεση 101/63, Wagner κατά Fohrmann και Krier, Συλλογή 1964, σελ. 195 και υπόθεση 149/85, Wybot κατά Faure και
               άλλων, Συλλογή 1986, σελ. 2391.
           P6_TA(2005)0510
           Νόμος περί εκτέλεσης των πολεοδομικών δραστηριοτήτων (LRAU)
           Ψήφισμα του Ευρωπαϊκού Κοινοβουλίου σχετικά με τους ισχυρισμούς για καταχρηστική εφαρμογή του
           νόμου περί εγγείου ιδιοκτησίας της Βαλένθια ή Ley reguladora de la actividad urbanística (LRAU —
           Νόμος περί εκτέλεσης των πολεοδομικών σχεδίων) και τις επιπτώσεις του στους ευρωπαίους πολίτες
               (Αναφορές 609/2003, 732/2003, 985/2002, 1112/2002, 107/2004 και λοιπές) (2004/2208(INI))
           Το Ευρωπαϊκό Κοινοβούλιο,
           — έχοντας υπόψη το άρθρο 6 της Συνθήκης ΕΕ περί σεβασμού των διατάξεων της Ευρωπαϊκής Σύμβασης των
                Δικαιωμάτων του Ανθρώπου και των Θεμελιωδών Ελευθεριών, και το άρθρο 7 της Συνθήκης ΕΕ, το οποίο
                προβλέπει μια διαδικασία διαπίστωσης της ύπαρξης σοβαρής και διαρκούς παραβίασης των αρχών που
                μνημονεύονται στο άρθρο 6,
           — έχοντας υπόψη τις οδηγίες 92/50/ΕΟΚ (1) και 93/37/ΕΟΚ (2) για τις δημόσιες συμβάσεις, τις οδηγίες
                85/337/ΕΟΚ (3), 97/11/ΕΚ (4) και 2001/42/ΕΚ (5) για την εκτίμηση των επιπτώσεων στο περιβάλλον, καθώς
                και την οδηγία 2000/60/ΕΚ (6) για την πολιτική των υδάτων,
           (1) Οδηγία 92/50/ΕΟΚ του Συμβουλίου της 18ης Ιουνίου 1992, για το συντονισμό των διαδικασιών σύναψης δημοσίων
               συμβάσεων υπηρεσιών (ΕΕ L 209 της 24.7.1992, σ. 1).
           (2) Οδηγία 93/37/ΕΟΚ του Συμβουλίου της 14ης Ιουνίου 1993, περί συντονισμού των διαδικασιών για τη σύναψη συμβάσεων
               δημοσίων έργων (ΕΕ L 199 της 9.8.1993, σ. 54).
           (3) Οδηγία 85/337/ΕΟΚ του Συμβουλίου της 27ης Ιουνίου 1985, για την εκτίμηση των επιπτώσεων ορισμένων σχεδίων
               δημοσίων και ιδιωτικών έργων στο περιβάλλον (ΕΕ L 175 της 5.7.1985, σ. 40).
           (4) Οδηγία 97/11/ΕΚ του Συμβουλίου της 3ης Μαρτίου 1997, που τροποποιεί την οδηγία 85/337/ΕΟΚ (ΕΕ L 73 της
               14.3.1997, σ. 5).
           (5) Οδηγία 2001/42/ΕΚ του Ευρωπαϊκού Κοινοβουλίου και του Συμβουλίου της 27ης Ιουνίου 2001 σχετικά με την εκτίμηση
               των περιβαλλοντικών επιπτώσεων ορισμένων σχεδίων και προγραμμάτων (ΕΕ L 197 της 21.7.2001, σ. 30).
           (6) Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2000, για τη θέσπιση
               πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).


title: Απόφαση της Επιτροπής, της 16ης Μαΐου 2011 , σχετικά με τη συγκρότηση φόρουμ για την ανταλλαγή πληροφοριών σύμφωνα με το άρθρο 13 της οδηγίας 2010/75/ΕΕ περί βιομηχανικών εκπομπών

text:
               17.5.2011

               EL

               Επίσημη Εφημερίδα της Ευρωπαϊκής Ένωσης

               C 146/3

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 16ης Μαΐου 2011
   σχετικά με τη συγκρότηση φόρουμ για την ανταλλαγή πληροφοριών σύμφωνα με το άρθρο 13 της οδηγίας 2010/75/ΕΕ περί βιομηχανικών εκπομπών
   2011/C 146/03
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2010/75/ΕΕ περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (αναδιατύπωση) (1) (εφεξής «η οδηγία»), και ιδίως το άρθρο 13 παράγραφος 3,
   Εκτιμώντας τα ακόλουθα:

               (1)

               Σύμφωνα με το άρθρο 13 παράγραφος 1 της οδηγίας, η Επιτροπή οφείλει να διοργανώνει ανταλλαγή πληροφοριών μεταξύ κρατών μελών, σχετικών κλάδων, μη κυβερνητικών οργανώσεων που προάγουν την προστασία του περιβάλλοντος και της Επιτροπής.

               (2)

               Σύμφωνα με το άρθρο 13 παράγραφος 3 της οδηγίας, η Επιτροπή οφείλει να συγκροτήσει και να συγκαλεί τακτικά ένα φόρουμ αποτελούμενο από αντιπροσώπους των κρατών μελών, των σχετικών κλάδων και μη κυβερνητικών οργανώσεων που προάγουν την προστασία του περιβάλλοντος και να λαμβάνει τη γνώμη του φόρουμ σχετικά με τις πρακτικές ρυθμίσεις για την ανταλλαγή των προβλεπόμενων στο εν λόγω άρθρο πληροφοριών.

               (3)

               Σύμφωνα με το άρθρο 13 παράγραφος 4 της οδηγίας, η Επιτροπή οφείλει να λαμβάνει και να δημοσιοποιεί τη γνώμη του φόρουμ σχετικά με το προτεινόμενο περιεχόμενο των εγγράφων αναφοράς για τις Βέλτιστες Διαθέσιμες Τεχνικές (έγγραφα αναφοράς ΒΔΤ).

               (4)

               Πρέπει επομένως να συγκροτηθεί φόρουμ και να οριστούν τα καθήκοντα και η δομή του.

               (5)

               Το φόρουμ πρέπει να γνωμοδοτεί σχετικά με τις πρακτικές ρυθμίσεις για την ανταλλαγή πληροφοριών και με το προτεινόμενο περιεχόμενο των εγγράφων αναφοράς ΒΔΤ.

               (6)

               Το φόρουμ πρέπει να απαρτίζεται από κράτη μέλη, διεθνείς οργανισμούς οι οποίοι εκπροσωπούν κλάδους με δραστηριότητες που καλύπτονται από το παράρτημα Ι της οδηγίας και μη κυβερνητικές οργανώσεις που προάγουν την προστασία του περιβάλλοντος.

               (7)

               Πρέπει να θεσπιστούν κανόνες σχετικά με τη δημοσιοποίηση πληροφοριών από τα μέλη του φόρουμ.

               (8)

               Η επεξεργασία των προσωπικών δεδομένων πρέπει να διενεργείται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2),

         ΑΠΟΦΑΣΙΖΕΙ:
   Άρθρο 1
   Αντικείμενο
   Συγκροτείται φόρουμ για την προαγωγή της ανταλλαγής πληροφοριών σύμφωνα με το άρθρο 13 παράγραφος 3 της οδηγίας.
   Άρθρο 2
   Καθήκοντα
   Τα καθήκοντα του φόρουμ είναι:

               α)

               να γνωμοδοτεί σχετικά με τις πρακτικές ρυθμίσεις για την ανταλλαγή πληροφοριών, σύμφωνα με το άρθρο 13 παράγραφος 3 δεύτερο εδάφιο της οδηγίας·

               β)

               να γνωμοδοτεί σχετικά με το προτεινόμενο περιεχόμενο των εγγράφων αναφοράς ΒΔΤ, σύμφωνα με το άρθρο 13 παράγραφος 4 της οδηγίας.

         Άρθρο 3
   Διαβουλεύσεις
   Η Επιτροπή μπορεί να ζητεί τη γνώμη του φόρουμ για οποιοδήποτε θέμα σχετικό με το άρθρο 13 της οδηγίας ή με τις ΒΔΤ που ορίζονται στο άρθρο 3 σημείο 10) της οδηγίας.
   Άρθρο 4
   Σύνθεση — Διορισμός
   1.   Τα μέλη του φόρουμ είναι κράτη μέλη, διεθνείς οργανώσεις εκπροσώπησης βιομηχανικών κλάδων τους οποίους αφορούν οι δραστηριότητες του παραρτήματος Ι της οδηγίας και μη κυβερνητικές οργανώσεις που προάγουν την προστασία του περιβάλλοντος. Οι οργανώσεις αυτές πρέπει να είναι επαρκώς αντιπροσωπευτικές της ευρωπαϊκής βιομηχανίας.
   2.   Τα μέλη της ομάδας εμπειρογνωμόνων «Φόρουμ ανταλλαγής πληροφοριών για τις βέλτιστες διαθέσιμες τεχνικές βάσει της νομοθεσίας περί βιομηχανικών εκπομπών» (E00466) της Επιτροπής θεωρούνται αυτομάτως μέλη του φόρουμ.
   3.   Νέα μέλη που δεν είναι κράτη μέλη διορίζονται από τον Γενικό Διευθυντή της ΓΔ Περιβάλλοντος.
   4.   Τα μέλη τα οποία δεν είναι πλέον σε θέση να συμβάλουν αποτελεσματικά στις εργασίες του φόρουμ, παραιτούνται ή δεν συμμορφώνονται με τις διατάξεις του άρθρου 339 της Συνθήκης, μπορούν να αντικαταθίστανται.
   5.   Τα ονόματα των οργανώσεων που είναι μέλη του φόρουμ δημοσιεύονται στο Μητρώο. Τα ονόματα των αντιπροσώπων των κρατών μελών μπορούν να δημοσιεύονται στο Μητρώο.
   6.   Τα προσωπικά δεδομένα συλλέγονται, υφίστανται επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Η προεδρία του φόρουμ ασκείται από την Επιτροπή.
   2.   Το φόρουμ, σε συμφωνία με την Επιτροπή, μπορεί να συγκροτεί υποομάδες για την εξέταση ειδικών θεμάτων με βάση το πλαίσιο που καθορίζει. Οι εν λόγω υποομάδες παύουν να υφίστανται αμέσως μετά την ολοκλήρωση της εντολής τους. Η προεδρία των υποομάδων ασκείται από την Επιτροπή. Ο πρόεδρος της εκάστοτε υποομάδας υποβάλλει αναφορά στο φόρουμ.
   3.   Οι αντιπρόσωποι των χωρών του Ευρωπαϊκού Οικονομικού Χώρου (ΕΟΧ) προσκαλούνται να συμμετέχουν στις συνεδριάσεις του φόρουμ, σύμφωνα με το πρωτόκολλο ΕΟΧ.
   4.   Οι αντιπρόσωποι των υπό προσχώρηση χωρών προσκαλούνται να συμμετάσχουν στις συνεδριάσεις του φόρουμ από την ημερομηνία υπογραφής της συνθήκης προσχώρησης.
   5.   Ο πρόεδρος μπορεί να προσκαλεί εξωτερικούς εμπειρογνώμονες με ειδίκευση σε ένα θέμα της ημερήσιας διάταξης να συμμετάσχουν ad hoc στις εργασίες του φόρουμ ή υποομάδας. Επιπλέον, ο πρόεδρος μπορεί να παραχωρεί καθεστώς παρατηρητή σε άτομα, σε οργανώσεις κατά την έννοια του κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων (3) και σε υπό προσχώρηση χώρες.
   6.   Τα μέλη του φόρουμ και οι αντιπρόσωποί τους, καθώς και οι προσκεκλημένοι εμπειρογνώμονες και παρατηρητές, τηρούν τις υποχρεώσεις περί επαγγελματικού απορρήτου που απορρέουν από τις Συνθήκες και από τους κανόνες εφαρμογής τους, καθώς και τους κανόνες ασφαλείας της Επιτροπής όσον αφορά την προστασία διαβαθμισμένων πληροφοριών της ΕΕ, οι οποίοι καθορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (4). Σε περίπτωση μη τήρησης των εν λόγω διατάξεων, η Επιτροπή μπορεί να λάβει κάθε ενδεδειγμένο μέτρο.
   7.   Οι συνεδριάσεις του φόρουμ και των υποομάδων του διεξάγονται στα κτίρια της Επιτροπής. Η Επιτροπή παρέχει γραμματειακή υποστήριξη.
   8.   Το φόρουμ εγκρίνει τον εσωτερικό κανονισμό του με απλή πλειοψηφία των μελών του και με βάση τους συνήθεις διαδικαστικούς κανόνες για τις ομάδες εμπειρογνωμόνων.
   9.   Η Επιτροπή δημοσιεύει πληροφορίες για τις δραστηριότητες του φόρουμ, είτε κατευθείαν στο Μητρώο είτε μέσω συνδέσμου που παραπέμπει από το Μητρώο σε ειδικό ιστότοπο.
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες του φόρουμ δεν αμείβονται για τις υπηρεσίες που παρέχουν.
   2.   Η Επιτροπή μπορεί να καλύψει τα οδοιπορικά των συμμετεχόντων στις δραστηριότητες του φόρουμ, σύμφωνα με τις ισχύουσες διατάξεις της και εντός των ορίων των πιστώσεων που διατίθενται στις υπηρεσίες της Επιτροπής στο πλαίσιο της ετήσιας διαδικασίας κατανομής των πόρων.

      Βρυξέλλες, 16 Μαΐου 2011.

            Για την Επιτροπή

         Janez POTOČNIK

            Μέλος της Επιτροπής

      (1)  ΕΕ L 334 της 17.12.2010, σ. 17.

      (2)  ΕΕ L 8 της 12.1.2001, σ. 1.

      (3)  Ε(2010) 7649 τελικό.

      (4)  Απόφαση της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).